Anyák napja van

Országtól függően más és más napokon ünneplik az anyák napját, Magyarországon május első vasárnapján.

Az anyákról már az ókori Görögországban is megemlékeztek, manapság pedig a világon szinte mindenhol megtartják. Magyarországon 1928 óta ünneplik meg hivatalosan az anyákat, és köszöntik fel őket a megbecsülés és a szeretet jeleként.

Ma van anyák napja

Több országban is ma ünnepelik az anyákat.

Ma május 1-je, vasárnap van.
Különböző országok
más napokon ünneplik az édesanyákat.
Szerbiában és Magyarországon május első
vasárnapján ünneplik az édesanyákat.
Május első vasárnapja ma van.
Anyák napját már nagyon régóta
megünneplik az emberek.
Anyák napján az édesanyákat
és a nagymamákat virággal, édességgel
vagy apró ajándékkal lepik meg gyermekeik.
A gyerekek ezzel mutatják ki szeretetüket
és köszönetüket az anyukáknak és a nagymamáknak.
Boldog anyák napját kívánunk minden édesanyának!


Hamarosan szükség lesz a nagykabátra

A jövő héten a melegebb napok mellett már alacsonyabb hőmérsékleti értékek is előfordulhatnak. Valószínű, hogy az előttünk álló lesz az idei utolsó kellemes őszi hétvége.

November végén megérkezhet az igazi tél térségünkbe - mondják a meteorológusok. Addig azonban még számos időjárási tényező befolyásolja majd mindennapjainkat. Lássuk, mi várható az elkövetkező pár napban.
Szabadkán, szerda déllelőt 8,9 fokot mutatott a hőmérő higanyszála. Ez a délutáni órákban elérte a 12 fokot is. Ugyanakkor a csütörtöki napra vonatkozóan nem szolgálnak túl jó hírrel a meteorológusok.
Ugyanis, borús, szeles időre számíthatunk, a csúcshőmérséklet 9 fok körül alakul. A reggeli forgalmat a köd is megnehezíti, így óvatos vezetésre intenek a szakemberek. Hétvégén újra kellemes, 12 fokos hőmérsékletnek örülhetünk, de a jövő héttől már nagy változásoknak lehetünk tanúi. Kovács Géza, klímakutató: „Egy előzetes, a következő hétnek a lehűlésére, ami még nagyon bizonytalan, milyen fokú lesz, esetleg, hogy lesz-e átmenetileg hózápor vagy havas eső. Ez most nagyon bizonytalan, de úgy tűnik, hogy a jelenlegi számítások szerint az utolsó napok novemberben egyértelműen lehűlést hoznak. Azt lehet mondani, hogy kora télies lesz akkor már az idő.”
A jövő héten a melegebb napok mellett már csapadék és alacsonyabb hőmérsékleti értékek is előfordulhatnak. Valószínű, hogy az előttünk álló lesz az utolsó napos, kellemes őszi hétvégénk. A szombat és a vasárnap azonban tökéletes lesz egy kirándulásra, hosszú sétára vagy más szabadidős programra a természetben. Használjuk ki minden pillanatát a téliesebb napok közeledte előtt.

Hamarosan megérkezik az igazi tél

Jövő héten a melegebb napok mellett már hűvösebb időjárás is kialakulhat.

Az időjárás-előrejelzések szerint
most lesz az idei utolsó kellemes őszi hétvégénk.
Idén 2021 van.
Hétvége szombat és vasárnap.
Mind a 2 nap kellemes őszi időjárás lesz,
kirándulásra alkalmas idő.
Hétvégén 12 fokos hőmérsékletet mérhetünk.
Ma a reggeli órákban köd is kialakulhat,
ezért óvatosan és figyelmesen kell közlekedni.
Ma délután felhős és szeles időjárás várható.
Ma délután 9 fokot mérhetünk.
Ma november 18-a, csütörtök van.
Jövő héttől érkezik a hidegfront térségünkbe.
Jövő héttől akár havazhat is.
Jövő héten csapadék is előfordulhat.
Csapadék ugyanaz, mint az eső.
November végén megérkezhet az igazi tél,
ezért szükségünk lesz a nagykabátokra.


Ne menjünk az állóvizek jegére, életveszélyes!

Életveszélyes lehet a befagyott tavak és egyéb állóvizek jegére menni. A fagyos idő ellenére ugyanis még nem alakult ki vastag jégréteg. A következő napokban pedig ez várhatóan nem is fog megtörténni, ugyanis enyhülés érkezik vidékünkre.

Jégréteg borítja a Palicsi-tó felszínét. Az elmúlt napok fagyos időjárása ellenére azonban továbbra sem ajánlott rálépni a jégre, hiszen az életveszélyes, ugyanis a megfelelő jégvastagság kialakulásához jóval hosszabb zimankóra van szükség.
Annak ellenére, hogy befagyott a vízfelszín, a jégréteg még túl vékony ahhoz, hogy kibírja az ember súlyát. A szakemberek szerint csak a több napon át tartó, folyamatos mínusz 10-15 fokos hőmérséklettől tud kialakulni a biztonságosnak mondható 12-15 centiméteres jégvastagság. Ha valaki alatt beszakad a jég, az életveszélyes is lehet, hiszen ha elmerülünk, megfulladhatunk, de magas a kihűlés kockázata is. Ebben az esetben először végtagjaink hűlnek ki, majd reszketés jelentkezik. A szívverés is szaporább lesz, ezután pedig egyfajta bágyadtság alakulhat ki, ami eszméletvesztéshez és legvégül halálhoz is vezethet.
Dr. Pajor Margit, általános orvos: „A vizes ruhát el kell távolítani, és száraz ruhát tenni a testre. Nem a földre tenni, mert a föld is hideg. A víz is vezeti a hőmérsékletet, a föld is vezeti a hőmérsékletet, tehát az még jobban elveszi a szervezet melegét. Nagyon jó ha valamilyen alufóliás lepedőbe tudják belecsavarni a nagyon lehűlt testet. Dörzsölni nem szabad, mert ez újabb sérüléseket okozhat, és a jégkristályok megsérthetik a környező izomszöveteket, amik a fagyás folyamán keletkeztek az erekben és a szövetek közötti folyadékban.”
2019 januárjában egy jégvitorlás alatt szakadt be a jég Palicson. A fiatalembert akkor több mint kétórás küzdelem után mentették ki a tűzoltók, a szabadkai búvárok és a Vöröskereszt tagjai. A pórul járt férfi csak mentőcsapat szakértelmének köszönheti, hogy életben maradt.
A Palicsi-tó jegének vastagságát, és hogy az alkalmas-e korcsolyázásra, senki sem ellenőrzi. Még megfelelő vastagságú jégpáncél esetén is csak saját felelősségre lehet sportolni. A szakemberek azt tanácsolják, hogy ha valaki alatt beszakad a jég, akkor lehetőség szerint azonnal feküdjön hasra és lassú, nyugodt mozdulatokkal kússzon a part felé.

Ne menjünk az állóvizek jegére, mert életveszélyes!

Ne menjünk az állóvizek jegére, mert az életveszélyes lehet!

Állóvíz például a tó.
Nagyon hideg,
fagyos időjárás van
térségünkben, de
a tavakon kialakult
jégréteg még nem
vastag.
A következő napokban
érkezik a felmelegedés,
ezért már nem is
lesz vastagabb
a jégréteg a tavakon.
A Palicsi-tó felszínén is
jégréteg alakult ki.
Nem szabad rálépni
a Palicsi-tavon
kialakult jégrétegre sem.
Nem szabad korcsolyázni sem
a tavakon kialakult
jégrétegen.
Ha valaki alatt
beszakad a jég,
az életveszélyes lehet,
mert megfulladhat
vagy kihűlhet
a hideg víz miatt.
2019-ben egy férfi
alatt beszakadt a jég
Palicson.
A férfi jégvitorlázott
a Palicsi-tavon.
A férfit több mint
2 óráig tartott
kimenteni
a jeges tóból.
A férfi csak
a mentőcsapatnak
köszönheti, hogy
életben maradt.
Az orvosok azt
tanácsolják, ha
valaki alatt beszakad
a jég, akkor rögtön
feküdjön hasra,
és lassú, nyugodt
mozdulatokkal
kússzon a part felé.
Legyünk óvatosak,
és ne menjen senki
a jeges tavakra!


Míves tojások húsvéti kiállítása Zentán

A kiállítás a Vajdasági Magyar Művelődési Intézet oszlopcsarnokában április 10-ig tekinthető meg.

Összesen kilenc egyéni alkotó, két felsőhegyi csoport, egy felnőtt és egy gyermekcsoport, valamint a fiatalon elhunyt zentai néprajzkutató, Vörös Imre hagyatékából nyílt kiállítás.
A kiállítás egyik kezdeményezője a törökbecsei Torjai Zita Katalin volt. Azt mondta, Vajdaságban ez az első ilyen jellegű kiállítás. „Igazából egy ötlet volt, mert én már gyerekkorom óta írok tojásokat, és mivel ilyen rendezvény még nem volt, hogy bemutatkozzanak azok, akik ilyesmivel foglalkoznak, akkor felvetettem a témát, hogy kiállítsanak azok az emberek, akik ezt komolyabban csinálják. Karolina, meg a hagyományok háza vevő volt rá, úgyhogy csináltunk gyorsan egy kiállítást, reméljük, hogy jó visszhanggal fog lezárulni.”
A felsőhegyi Csonti Melinda a Népművészet Ifjú Mestere címet viseli. Ő az egyike azoknak, akik a legmagasabb szinten művelik a húsvéti tojásdíszítés hagyományát.
Csonti Melinda, népi tárgyalkotó iparművész, Felsőhegy: „Viaszlevonásos technikával dolgozom, tehát írókázott tojásokat készítek. Azért tartom fontosnak ezt a mai kiállítást, mert 34 évvel ezelőtt festettem először írókázott tojást, annak idején még itt Zentán, az internátus épületében Mezei Erzsike és Vrábel János vezetésével, és ott csodálkoztam rá erre a nagyon szép világra, hogy minden vonalnak jelentése van.”
A vajdasági népművészek és tanulók tojásfestéseiből szervezett, több száz darabból álló kiállítás különféle, a Vajdaságra is jellemző tojásfestési technikákat mutat be.
Kovács Nádi Karolina, szervező, Hagyományok Háza Vajdasági Hálózata: „Számos technika megtalálható itt ezen a kiállításon, kezdem ugye a berzseléssel, ami Vajdaságra is jellemző, azt hiszem, szinte minden család asztalán megtalálható húsvétkor a berzselt tojás. Aztán vannak maratott tojások, viasszal írott tojások, vannak drótozott tojások, patkolt tojások, és ami esetleg különlegessége még ennek a kiállításnak, hogy szalmával és gyönggyel díszített tojások is vannak.”
A hétfő esti kiállításmegnyitón versekkel és citeramuzsikával közreműködtek a zentai Petőfi Sándor Általános Iskola diákjai, Vas Szilárd, Vörös Bence és Vörös Márton.

Húsvéti tojáskiállítás nyílt Zentán

Húsvétra készült díszes tojások kiállítása nyílt Zentán.

A kiállítás hétfő este nyílt meg.
Hétfő március 25-e volt.
A kiállítást a Vajdasági Magyar Művelődési Intézet
oszlopcsarnokában lehet megtekinteni április 10-ig.
Összesen 9 egyéni alkotó, 2 felsőhegyi csoport,
1 felnőttcsoport, 1 gyermekcsoport és a fiatalon elhunyt
zentai néprajzkutató, Vörös Imre alkotásaiból nyílt a kiállítás.
Vajdaságban ez az első olyan kiállítás,
ahol díszes húsvéti tojásokat lehet megtekinteni.
A különleges, díszes tojások különböző technikákkal készültek.
Ilyen technika például berzseléssel készült tojás,
a maratott tojások, viasszal írott tojások, drótozott tojások,
patkolt tojások, szalmával és gyönggyel díszített tojások.
A felsőhegyi Csonti Melinda alkotásai is megtekinthetőek a kiállításon.
Csonti Melinda a legmagasabb szinten készíti
a húsvéti tojásdíszítést.
Csonti Melinda elmondta, hogy már 34 éve készít
díszes húsvéti tojásokat.
A kiállításon az érdeklődők több 100 gyönyörű,
díszes tojást tekinthetnek meg.


Jövő héten indul az őszi műsorrács a Pannon RTV-ben

A nyári szünet után hétfőtől megindul az őszi műsorrács a Pannon Televízión és Rádióban, valamint a Szabadkai Magyar Rádióban.

A Pannon Televízióba jövő héttől visszatérnek jól ismert, közkedvelt magazinműsoraink: a Forog a kamera, a Kincsesládánk, de lesz a továbbiakban is Szubjektív, Hitünk, Közel-kép, Pannon Gazda, Természetvédelem határok nélkül és Vidékünk is. Vadonatúj receptekkel, szerdánként tér vissza a Dél-Bánát Ízei is.
Hétfőtől ismét műsorra kerül fél hatos Híradónk után hírháttérműsorunk, a Közügyek, amely új kezdési időpontban, 18 óra 10 perctől lesz látható, stúdióbeszélgetésekkel és aktuális vajdasági témákkal.
Juhász Gábor, felelős szerkesztő, Közügyek: „Természetesen foglalkozunk gazdasági témákkal, például, hogy a háború milyen hatással van az itteni vállalkozókra és a munkavállalókra, a családi költségvetésre, mennyiből tud egy vajdasági család a hiperinfláció idején kijönni, tehát olyan témákkal várjuk a nézőket, amelyek a nézők hétköznapjait valóban érintik.”
Hétfőtől a Pannon Rádió hallgatói újra a Reggeli műsorvezetőivel ébredhetnek, akik friss és aktuális hírekkel is várják a hallgatókat. A Reggeli mellett visszatér a Csillaghullás, a Classic Fantastic és a FittZóna is, valamint új zenés műsorok is hallhatók lesznek a 91,5 MHz-en.
Brasnyó Zoltán, főszerkesztő, Pannon Rádió: „Amivel bővülünk, az a szerda esti Rock Night nevű zenei válogatás, vasárnap esténként a Vissza a 80-as évekbe című zenei válogatással szeretnénk azt a generációt is megörvendeztetni, akik számára a tarka-barka 80-as évek jelentették az igazi zenei világot. Még gondolkodtunk egy hip-hop est összeállításán is, amely majd csütörtökönként lesz hallható 8-10 óráig a Pannon Rádióban.”
Híreket és Híradót mindennap 10 és 16 óra között hallhatnak a hírszerkesztőktől a Pannon Rádióban és a Szabadkai Magyar Rádióban. Előtte és utána a műsorvezetők mondják folyamatosan a legfontosabb információkat. A SZMR-ben hétfőtől visszatér a Körhinta, illetve a Beszéljünk róla lesz hallható a 107,1 -es MHz-en.
Dedić Szuzana, főszerkesztő, Szabadkai Magyar Rádió: „Szeretnénk a modern világ adta elvárásoknak eleget tenni, ami azt jelenti, hogy az emberekhez az információk gyorsan, érthetően és röviden jussanak el, ezért a Napindítóban az aktuális stúdió-beszélgetések, riportok és kapcsolások mellett ezentúl mi magunk mondjuk a híreket is, 7-kor, 8-kor és 9-kor, dinamikusan, lényegre törően azokat az információkat, amelyek a vajdasági magyarság aznapját meghatározhatják, befolyásolhatják 6 és 10 között.”
A hétvégi közkedvelt zenei műsorok, mint a Slágergyár és a vasárnapi kívánságműsor a jól megszokott időpontban várják majd a hallgatókat ősszel is. A pannonrtv.com pedig frissen és aktuálisan közli a legfontosabb híreket, ahol műsorainkat is visszanézhetik.

Jövő héten indulnak az őszi műsorok a Pannon RTV-ben

A nyári szünet után hétfőtől újraindulnak az őszi műsorok a Pannon RTV-ben.

Hétfő szeptember 19-e lesz.
A nyári szünet után hétfőtől újraindulnak
az őszi műsorok a Pannon Rádióban
és a Szabadkai Magyar Rádióban is.
A Pannon Televízióban hétfőtől
visszatérnek a jól ismert műsorok.
Ilyen műsor például a Forog a kamera,
a Kincsesládánk, a Szubjektív, a Hitünk,
a Közel-kép, a Pannon Gazda,
a Természetvédelem határok nélkül
és Vidékünk műsora is.
Vadonatúj receptekkel, szerdánként tér vissza
a Dél-Bánát Ízei című műsor is.
Hétfőtől újra látható lesz
a fél hatos Híradó után a Közügyek című műsor.
Hétfőtől új időpontban, vagyis
18 óra 10 perctől kezdődik a Közügyek.
Hétfőtől a Pannon Rádióban újra hallható lesz
minden hétköznap reggel a Pannon Reggeli műsora.
A Reggeli műsora mellett visszatér
a Csillaghullás, a Classic Fantastic
és a FittZóna is.
Új zenés műsorok is hallhatók lesznek a 91,5-ön.
A Szabadkai Magyar Rádióban hétfőtől
visszatér a Körhinta és a Beszéljünk róla
című műsor is.
A hétvégi műsorok, mint például
a Slágergyár és a vasárnapi kívánságműsor
a jól megszokott időben várják majd
a hallgatókat ősszel is.
Még több információt a műsorokról
és a legfrissebb hírekről
a pannonrtv.com internetes oldalán tudnak olvasni.


Vasárnap Burgonyafesztivál Királyhalmon

Ennek apropóján pénteken munkaakciót szerveztek, hogy rendbe tegyék a rendezvény helyszínét.

Vasárnap szervezik meg a 4. Királyhalmi Burgonyafesztivált. Az idei fesztiválon emellett már a falu első köztéri játszóterét is kipróbálhatják a gyerekek.
A királyhalmi gyerekek örömmel vették birtokukba a falu első köztéri játszóterét. Eddig csak a helyi óvoda és iskola területén volt játszótér. Bosnyák Antónia: „Nekem a hinta tetszik legjobban, mivel én szeretek hintázni. Szerintem nagyon jó, hogy itt van egy játszótér a közösségünknek és bárki használhatja.”
Összesen 130 játszótér karbantartását végzi Szabadka önkormányzata. Ebből 80 van közterületen, egy ezek közül a királyhalmi. Góli Csilla, a szabadkai Városi Tanács kommunális ügyekkel és fejlesztésekkel megbízott tagja: „Éves szinten az önkormányzat 10 millió dinárt lát elő és realizál, ami a játszótereket illeti. Ez főleg karbantartásra van költve. Örömhír az, hogy ez viszont most egy teljesen új játszótér. Ezen a helyszínen korábban nem volt.”
Mindeközben vasárnap szervezik meg a faluban a burgonyafesztivált. Az esemény helyszínén az utolsó simítások zajlottak péntek délután. Fűnyírás, sövényvágás, locsolás. A szervezők szerint a rendezvény egyre nagyobb népszerűségnek örvend. Kókai Anasztázia, a VMSZ királyhalmi helyi szervezetének elnöke: „Én úgy gondolom, hogy egyre népszerűbb. Az idén is már 35 csapat benevezett. Hagyományőrző programjaink lesznek, kézműves foglalkozások, kakaspörköltfőző-verseny az, ami viszi az egészet, illetve a burgonyakiállítás is, meg a traktor- és mezőgép kiállítás.”
A fesztivál ideje alatt a gyerekek nemcsak a játszóteret vehetik birtokukba, hanem az esemény idejére kihelyezett légvárat is.

Vasárnap Burgonyafesztivál Királyhalmon

Vasárnap 4. alkalommal szervezik meg a Burgonyafesztivált Királyhalmon.

Vasárnap július 7-e, holnap lesz.
A Burgonyafesztivál alkalmából pénteken
munkaakciót szerveztek a faluban,
hogy rendbe tegyék a rendezvény helyszínét.
Burgonya ugyanaz, mint a krumpli.
Péntek július 5-e, tegnap volt.
A tegnapi munkaakcióban a falu lakosai
füvet nyírtak, sövényt vágtak és locsoltak.
A szervezők szerint a Burgonyafesztiválra
minden évben egyre több érdeklődő érkezik.
A Burgonyafesztiválon lesznek kézműves foglalkozások,
kakaspörköltfőző-verseny, burgonyakiállítás
és traktor- és mezőgép kiállítás is.
A főzőversenyre idén 35 csapat jelentkezett.
Vasárnap próbálhatják ki a gyerekek
a falu első köztéri játszóterét
és az esemény idejére kihelyezett légvárat is.


Szőnyeget szőnek a tornyosi kézműves táborban

A korongozással és a kosárfonással is megismerkedhetnek gyerekek a helyi Magda-lakban.

A régi mesterségek táborát nyolcadik alkalommal szervezték meg Tornyoson. A helyi gyerekek mellett a környező településekről, Csantavérről, Zentáról és Keviből is érkeztek résztvevők.
Gyolai Fanni, Csantavér: „Nekem nagyon tetszik a mai nap, már társasjátékoztam és most pedig fonok. Egy csillag karácsonyfa díszt készítünk, és már tavaly is voltam a táborban.”
A hagyományőrző szakkör iránt évről évre nagyobb az érdeklődés. Az egyhetes tábor minden nap délelőtt 9-től 14 óráig tart. A résztvevőket uzsonnával várják.
Simon Julianna, kézműves oktató: „Ezek a gyerekek most pont abban a korban vannak, hogy minden érdekli őket, felkelti a figyelmüket, így nagyon könnyű velük dolgozni. Mindenki mindent ki akar próbálni, így ha most nem mutatjuk meg ezeket a technikákat, később nem biztos, hogy kérni fogja. Tehát ebben az életkorban nagyon is érdemes nekik megmutatni.”
A zentai Posztós Zsolt segítségével a kosárfonással ismerkedhetnek meg a gyerekek: „Én már megközelítőleg 20 éve foglalkozom ezzel, egy szabad délutánon a szomszéd bácsi mutatta meg, hogy is kell csinálni, engem pedig érdekelt, így elkezdtem ezzel foglalkozni én is.”
A kézművesség mellett a népzene, a mesemondás és a népi gyermekjátékok is szerepet kapnak a táborban.
Szabó Magda, a tornyosi Magda-lak Tájház alapítója és a tábor főszervezője: „Nagyon fontosnak tartom, igazából ezért is szervezem meg évről évre, hiszen nagyon fontos, hogy a gyerekek megismerkedjenek a régi mesterségekkel. A legkisebbek ismerkednek a népi játékokkal, elkészítjük azokat, és játszanak velük. Még a nagyobbak már gyakorolják is a régi mesterségeket, amibe tavaly már belekóstoltak.”
Hétfőtől péntekig több előadó érkezik majd Zentáról, Topolyáról, Budapestről, valamint Szegedről is. A táborban idén mintegy 30 gyerek vesz részt.

Kézműves tábort tartanak Tornyoson

Tegnap kezdődött a kézműves tábor Tornyoson.

Tegnap július 8-a, hétfő volt.
A tábort a tornyosi Magda-lakban szervezték meg.
A régi mesterségek táborát 8. alkalommal szervezték meg Tornyoson.
A tornyosi gyerekek mellett Csantavérről,
Zentáról és Keviből is érkeztek résztvevők.
A korongozással és a kosárfonással is
megismerkedhetnek a gyerekek a táborban.
A tábor iránt minden évben egyre nagyobb az érdeklődés.
A tábor 1 hétig tart.
A tábor minden nap reggel 9 órától délután 2 óráig tart.
A résztvevőket uzsonnával várják.
A kézművesség mellett a népzene, a mesemondás
és a népi gyermekjátékok is megtalálhatók a táborban.
Hétfőtől péntekig több előadó érkezik majd Zentáról,
Topolyáról, Budapestről és Szegedről is a táborba.
A táborban idén 30 gyerek vesz részt.
Pénteki július 12-e lesz.


LX. Gyöngyösbokréta Adán

A magyar néptáncszemlére vajdasági néptánccsoportok mellett vendégfellépők is érkeztek Gyergyóalfaluból, Debrecenből és Komlóról.

A rendezvény az adai Szentháromság-templomban vette kezdetét, ahol Szungyi Károly plébános megáldotta a fesztivál résztvevőit, valamint az esemény lobogóját. Az áhítatot követően a népviseletbe öltözött táncosok felvonulása és menettánca következett.
Péity Boglárka, Arany János Magyar Művelődési Egyesület, Gombos: „Gombosi táncokkal érkeztünk ma ide, hagyományos tánccsoport vagyunk, tehát csak gombosi táncokat táncolunk és ezeket őrizzük.”
A LX. Gyöngyösbokréta ünnepélyes megnyitójára a korzón felállított szabadtéri színpadon került sor.
Tímár Gabriella, a Fesztiváltanács elnöke: „Van egy olyan egyezség, hogy egyik évben Bácskában, másik évben pedig Bánátban rendezik meg a fesztivált és az idei évben Bácska volt a soros. Így a bácskai pályázatok közül választottunk és az adaiak pályázata nyerte el leginkább a fesztiváltanács tetszését. Ugyanis több település és egyesület fogott össze, hogy ezt a fesztivált úgy ahogy kell meg tudják rendezni.”
A rendezvényre látogatókat kézműves kirakodóvásár, valamint a Fabatka Porta népi játszótér program keretében szabadtéri ügyességi játékok várták a gyerekeket.
Az esemény megnyitóján beszédet mondott Tóbiás József, a VMSZ köztársasági parlamenti képviselője. „Legyen ez a hétvége lehetőség arra, hogy együtt ünnepeljük a magyar kultúra gazdagságát és szépségét, ismerjük meg egymást, osszuk meg tapasztalatainkat és hagyjuk, hogy ez a hétvége a barátság és az együttlét szellemében teljen.”
Az idei fesztivált dr. Pásztor Bálint, a Vajdasági Magyar Szövetség elnöke bocsájtotta útjára. „Én sem mondhatok mást és fogalmazhatok másként, mint ahogy azt Pásztor István tette az LII. Gyöngyösbokrétán Csantavéren, amikor azt mondta, hogy ez a rendezvény fokmérője az életerőnek, mert itt látszik, hogy az ami a magyarság, az itteni magyarság gyökérzete milyen állapotban van és abból mi sarjad. Látni fogjuk a következő órákban és holnap, hogy ebből a gyökérzetből mi sarjad. Ünnepeljük azt, hogy az ünnepség folytonossága nem kérdés sem a résztvevők, sem a szervezők számára és hogy az anyagi hátteret is tudjuk biztosítani.”
A Gyöngyösbokréta első részét a Pannon Televízió nézői is élőben követhették a TV-ben. YouTube-csatornánkon pedig továbbra is követhetik a néptáncszemlét az esemény végéig.

A vajdasági magyarság legjelentősebb népművészeti rendezvénye vasárnap a Durindóval folytatódik. Az ünnepélyes megnyitó 11 órakor lesz az adai Szentháromság plébániatemplomban.

Gyöngyösbokréta Adán

Idén 60. alkalommal szervezik meg a Gyöngyösbokrétát.

A Gyöngyösbokréta 1 nagyon népszerű vajdasági néptánctalálkozó.
A rendezvény az adai Szentháromság-templomban kezdődött tegnap.
Tegnap június 8-a, szombat volt.
Az adai templomban Szungyi Károly pap megáldotta
a fesztivál résztvevőit.
Ez után a népviseletbe öltözött táncosok felvonulása
és menettánca következett.
A 60. Gyöngyösbokréta ünnepélyes megnyitóját
az adai korzón felállított szabadtéri színpadon tartották meg.
A rendezvényre látogatókat kézműves kirakodóvásár,
a Fabatka Porta népi játszótér programjai
és szabadtéri ügyességi játékok várták.
A magyar néptánctalálkozóra a vajdasági néptáncosok mellett
érkeztek fellépők Erdélyből és Magyarországról is.
A Gyöngyösbokréta első részét
a Pannon Televízió nézői is élőben követhették a TV-ben.
A vajdasági magyarság egyik legfontosabb
művészeti rendezvénye ma a Durindóval folytatódik.
Az ünnepélyes megnyitó ma délelőtt 11 órakor lesz
az adai Szentháromság templomban.
Ma június 9-e, vasárnap van.


Az utak jegesedésére is számítani lehet. Vezessenek óvatosan!

A Szerbiai Autó-Motoros Szövetség közleményében az áll, hogy az északi országrészben, Palics környékén is sűrű köd alakult ki, amely akár egész délelőtt megmaradhat.
Emellett a nedves utak jegesedésére is számítani lehet. Azt javasolják, hogy figyelmesebben, nagyobb követési távolságot tartva vezessenek a sofőrök.
Fokozott figyelemre inti a közlekedésben résztvevőket a Szerbia Útjai Közvállalat is. Mint közleményükben írják, mindenki szigorúan tartsa be a sebességkorlátozásokat az utakon, és alkalmazkodjon az útviszonyokhoz, ugyanis a Köztársasági Hidrometeorológiai Intézet szélsőséges időjárásra figyelmeztet.
Holnap és pénteken, leginkább Bánát déli részén erős, olykor viharos erejű szélre van kilátás. Emellett a hajnalokon köd képződhet és az éjszakai fagyok miatt síkossá válnak az utak.

Köd nehezíti a közlekedést

Köd nehezíti a közlekedést az ország több részén is.

A nedves utak
jegesedésére is
lehet számítani.
A köd és a jegesedés miatt
az utak csúszósak
lehetnek.
Palicson is sűrű köd
alakult ki,
ami egész délelőtt
meg is maradhat.
A ködös időjárásban
rosszabbak
a látási viszonyok
az utakon is.
Ezért nagyobb
követési távolságot tartva
vezessenek a sofőrök.
Még óvatosabban és
figyelmesebben
kell vezetni az utakon.


Értékes nyeremények várnak, ha levelet küldesz a Mikulásnak

A Szerbiai Posta pályázatára december 1. és január 7. között küldhetik rajzaikat, festményeiket, vagy írásaikat a gyerekek 12 éves korig Szerbia bármely pontjáról.

A téma a "Legszebb karácsonyom".
A jelentkezők egyéni és csoportos kategóriában küldhetik be alkotásaikat.
A Szerbiai Posta mindkét kategóriában 5 értékes ajándékot oszt ki. Elektromos roller, tablet, mobiltelefon és televízió szerepel a nyeremények között.
A nyertesek névsorát január 14-én teszik közzé.
A pályázati felhívás ITT található.

December 1-je és január 7-e között rajzokat, festményeket és írásokat lehet küldeni a Szerbiai Postának.

December 1-je és január 7-e között rajzokat, festményeket és írásokat lehet küldeni a Szerbiai Postába.
Ma december 1-je, szerda van.
A rajzokat, a festményeket és az írásokat
a gyerekek készíthetik el a Mikulásnak.
Az alkotásokat 12 éves korig bárki elkészítheti.
A rajzokat, a festményeket és az írásokat
bármelyik szerbiai postára el lehet küldeni.
Az alkotások témája a:
„Legszebb karácsonyom”
Önálló munkaként is el lehet küldeni az alkotásokat.
Csoportos munkaként is el lehet küldeni az alkotásokat.
Önálló munka az, amikor az ember egyedül készít el valamit.
A Szerbiai Posta a legszebb önálló és csoportos alkotásokért is
5 értékes ajándékot oszt ki.
Ajándék lesz például az elektromos roller,
tablet, mobiltelefon és televízió is.
A nyertesek névsorát január 14-én tudhatjuk meg.
Még több információ ide kattintva olvasható el.


Virágba borult Szabadka központja

Tizedik alkalommal szervezték meg a Garden Flora kiállítást és virágvásárt Szabadkán. A négynapos rendezvényre húsz helyi és környékbeli kertészet hozta el a termékeit, amit az érdeklődők vasárnap estig nézhetnek, illetve vásárolhatnak meg.

Már a vásár első napján nagy volt az érdeklődés. Dusnoki Gizella is nagyon várta a tavaszi virágvásárt, mert, mint mondta, már ideje elültetni a virágokat, díszíteni a ház környékét: „Minden évben kijövünk, vásárolunk virágot és nézelődünk. Szeretjük ezt a vásárt, nagyon jó, hogy megrendezik.”
A standok a Városháza melletti parkban, a szentháromság szobor előtti sétányon kaptak helyet. Gulyás Oldal Hajnalka királyhalmi termelő családjával szezonális növények termesztésével foglalkozik: „Leginkább most a muskátli tetszik úgy látszik mindenkinek, legalábbis úgy gondolom, hogy ez egy általános virág, amit állandó jelleggel vesznek. De a petúniákat is szeretik.”
A vásárban ritka virágokat és szobanövényeket is kínálnak a termelők. Cesznak Magdolna Bajsáról hozta el különleges növényeit: „Kint telelő növényeink vannak és szobanövényeink. A kint telelő növényekből a legérdekesebbek jelen pillanatban a tűzesővirágok, azok nagyon szép színben megtalálhatók. A szobanövények között pedig nagyon sok ritkaságunk is van, mivel elsősorban gyűjtők vagyunk.”
A szervezők húsz standot helyeztek el egymástól távolabb, így az asztalok körül is rengeteg virág elfér – mondja Kiss Árpád, a rendezvényt szervező Szabadkai Paraszt Egyesület elnöke.
Kiss Árpád, elnök, Szabadkai Paraszt Egyesület: „Azt hiszem, hogy egy nagyon sikeres rendezvényről van szó, látszik abból, hogy mennyire látogatott. Az emberek nagyon szívesen jönnek. A legfontosabb dolog az, hogy lelket tudunk adni az embereknek, és hogy a helyi termelőket szeretnénk előnybe hozni, pozícióba hozni, tehát piacra jutási lehetőséget kínálni nekik.”
A szabadkai virágvásár reggel nyolctól este nyolcig várja a látogatókat egészen vasárnapig. Az árak viszonylag kedvezőek, a kínálat rendkívül gazdag, így mindenki megtalálhatja a kedvére való virágot.

Virágvásár Szabadka központjában

Ma nyílt meg 10. alkalommal a Garden Flora kiállítás és virágvásár Szabadka központjában.

Ma április 21-e, csütörtök van.
A Garden Flora kiállítás és virágvásár
4 napos rendezvény.
A Garden Flora kiállítás és virágvásár
vasárnap estig várja az érdeklődőket
Szabadka központjában.
Vasárnap április 24-e lesz.
A kiállításra és virágvásárra
20 helyi és környékbeli kertészet
hozta el a termékeit.
Szebbnél szebb virágokat nézhetnek
és vásárolhatnak meg az érdeklődők
a Garden Flora virágvásáron.
A kertészek a Városháza melletti parkban,
a szentháromság szobor előtti
sétányon kaptak helyet.
A virágvásárban árulnak például
muskátlikat, petúniákat, de vannak
ritka virágok és szobanövények is.
A szabadkai virágvásár reggel 8 órától
este 8 óráig várja a látogatókat
egészen vasárnap estig.
Nagyon sok virág közül lehet válogatni,
kedvező áron a szabadkai virágvásáron.


Holnap kezdődik a nyári időszámítás

Vasárnap hajnalban 2 órakor 3 órára kell előreállítani az óráinkat, így ekkor egy órával kevesebbet alhatunk majd. A nyári időszámítás március utolsó vasárnapján kezdődik és október utolsó vasárnapjáig tart.

Elektronikus eszközeink többsége, azaz mobiltelefonjaink, számítógépeink és az okosórák is maguktól átállnak, ügyelni kell azonban a régebbi ébresztőórákra, karórákra, amelyek nem állnak át automatikusan.
Szombatról vasárnapra virradóra egy órával kevesebbet alhatunk majd. A szakemberek szerint éppen ezért, a tavaszi óraátállítás viseli meg leginkább az emberi szervezetet. Sokaknál az elkövetkező napokban fokozottan jelentkezhet majd a tavaszi fáradékonyság, vagy éppen a depresszióra való hajlam is.
Évről évre felmerül az óraállítás eltörlése. Közvélemény-kutatások szerint az EU-s állampolgárok, illetve a szerbiaiak túlnyomó többsége is támogatja az ötletet, egyelőre azonban nincs változás e téren.
Sisák Lídia: „Megvisel. Én már nagyon régóta vártam, hogy ezt eltöröljék, és ugye körülbelül egy évvel ezelőtt hallottuk, hogy ezt talán el fogják törölni, és az egyikre fogunk csak átállni. De ezt úgy érzem, valahogy a koronavírus elfeledtette az EU-parlamentben, vagy én sem tudom, hol, ahol erről döntenek.”
Az idősebbek többségét hatványozottan megviseli az óraátállítás.
Vlahović Katalin: „Nagyon is megvisel azért, mert én különben is nagy alvó vagyok, és nehezen tudok fölkelni. Aztán egész nap fáradt vagyok. Nekem nem kellemes, de nagyon sokan mondják mások is, hogy nem jó.”
Dr. Pajor Margit általános szakorvos szerint kellemetlen közérzettel reagálja le az emberi szervezet az óraátállítást.
„Különösen ezt a tavaszit akkor, amikor előre állítják az időt, mert ténylegesen a pihenés idejét rövidítjük le, az éjszakai órákból, az alvás idejéből veszünk le. Így a reggeli kelés és a nap beindítása egy óra hosszával előbbre kerül. És ez, ha egyik napról, pillanatról a másikra megy, nem rákészülve, akkor igen-igen megterheli a szervezetet.”
A szakember hozzátette: ez nem is mindjárt első nap okozhat panaszokat, hanem pár nap után, amikor érezzük, hogy folyamatosan egy órával előbb kell csinálnunk mindent, viszont a lefekvést és az elalvást nem tudjuk ehhez igazítani. Így pár nap után különösen lemerül a szervezet.

Holnap kezdődik a nyári időszámítás

Holnap, vasárnap 28-án kezdődik a nyári időszámítás.

Vasárnap hajnalban 2 órakor
3 órára kell előreállítani az órákat.
Ez miatt vasárnap 1 órával
kevesebbet alhatunk majd.
A nyári időszámítás március utolsó
vasárnapján kezdődik és október
utolsó vasárnapjáig tart.
Október utolsó vasárnapjától pedig
a téli időszámítás kezdődik.
A legtöbb elektronikus eszköz
már magától átáll a nyári időszámításra.
Ilyen elektronikus eszköz például
a mobiltelefon, a számítógép, az okosóra.
Vannak régebbi ébresztőórák, karórák
amiket az embernek kell átállítania
a nyári időszámításra.
Minden évben kérdés az, hogy töröljék-e el
az óraátállítást vagy ne.
Az Európai Unióban élő emberek
és a magyar emberek többsége is
azt mondja, hogy legyen eltörölve
az óraátállítás.
Ez ügyben még nincs döntés,
ezért folytatódik az órák átállítása.
Az Európai Unió több ország csoportja.
Az Európai Unió rövidítése az EU.
Magyarország az EU-hoz tartozik.
Szerbia még nem tartozik az EU-hoz.


A házi savanyúságoknak nincsen párja

A káposzta idén húsz dinárral olcsóbb, mint tavaly - mondták a szabadkai piaci árusok. Savanyúságot készíteni házilag időigényes, de sokan mégis így tesznek.

A szabadkai piacokon könnyen beszerezhetjük a savanyúságokhoz szükséges hozzávalókat, vagy megvehetjük készen, például a csalamádé kilója 260 és 400 dinár közötti összegen kapható kilónként. A tejpiacon a paprika ára 100 és 220 dinár között mozog, a káposztáé 40 és 50, az uborkáé 50 körül, a sárgarépa 70 és 80, a karfiol 100 és 140, a hagymának kilója pedig 50 dinár körül van.
Tóth Eszter: „Nem szoktunk eltenni. Készen vesszük, mert volt, hogy nem sikerült, és azóta készen vesszük. Csak céklát szoktunk venni, és azt megcsináljuk.”
Fejes és reszelt káposztát is lehet kapni, ennek kilója 50 vagy 60 dinár. Slavica Vitomirović minden évben készít savanyúságot. A családjában különböző ízléseknek kell megfelelni, így sok mindent raknak el, sokféleképpen: „A gyerekek, az unokák a savanyú uborkát szeretik a legjobban. Az ajvárt is szeretjük. Nem szoktam használni tartósítószert, csak úgy, tartósítószer nélkül csinálom a savanyúságot.”
Csonka Éva eladó elmondta nekünk, mi kell a jó csalamádéba: „Keverve teszünk bele zöld paradicsomot, erős paprikát is, aki szereti. Karfiolt, karalábét káposztát. Van, aki sárgarépát is tesz bele, apró hagymát.”
Az emberek csipegetve vásárolnak, más szavakkal élve mindenki alaposabban végig gondolja, mire mennyit költ - mondta Horváth Szilvia hajdújárási termelő: „Kezdjük az üzemanyagtól. Nekünk a műtrágya, ami borzalmasan megdrágult. A vegyszerek, amiket használunk és mindenféle alapanyag, ami a termeléshez szükséges. Nem beszélve arról, hogy a traktoroknak a javítása, a munkadíjak, a munkaerő és érinthetjük a munkaerőhiányt is.”
Mindezek ellenére az árak alig változtak az eladók állítása szerint. A nagybani piacon a paprika ára 120 és 160 dinár között mozog, a káposztáé 40 és 60, az uborka 160 és 260, a sárgarépa 60 és 80, a karfiol 120-140, a hagymának pedig kilója 40 és 60 dinár körül van.

Sokan készítik el a házi savanyúságot

A szabadkai piacokon könnyen beszerezhetjük a házi savanyúsághoz szükséges hozzávalókat.

A káposzta idén 20 dinárral olcsóbb a szabadkai piacokon,
mint tavaly.
Savanyúságot készíteni házilag
több ideig tart, mint megvenni a boltban,
de mégis sokan készítenek.
Készen is megvehetjük a boltokban a savanyúságot.
Például a csalamádé kilója 260 dinár
és 400 dinár közötti összegért kapható.
A szabadkai tejpiacon a paprika ára
100 dinár és 220 dinár között van,
a káposzta ára 40 dinár és 50 dinár között,
az uborka ára 50 dinár,
a sárgarépa ára 70 dinár és 80 dinár között van,
a karfiol ára 100 dinár és 140 dinár között van,
míg a hagyma kilója 50 dinár körül van.
A szabadkai tejpiacon fejes és reszelt
káposztát is lehet kapni.
Ennek kilója 50 dinár és 60 dinár között van.
A piaci árusok szerint az emberek
nagyon meggondolják, hogy miből
mennyit vásároljanak.
A piaci árusok elmondták, látszik,
hogy a vásárlók próbálnak minél többet spórolni.


Segítsünk, hogy Pityu ismét a családjával lehessen!

Súlyos baleset történt a Szabadka környéki Gabrić településen.

Egy 14 éves fiú játék közben a közeli kanálisba csúszott. A társai segítségért futottak, azonban senki nem segített. Csak miután a szabadkai mentősök kiérkeztek a helyszínre, ők húzták ki a már kritikus állapotban lévő gyermeket a vízből. A fiút most a Vajdasági Klinikai Központban ápolják Újvidéken.
Mindenki kedvence Óp István. A szabadkai Dr. Svetomir Bojanin Általános és Középiskolában, ahol most hatodikos és otthon is mindenki szereti, hiszen szorgalmas, vidám, segítőkész gyermekről van szó. Pénteken délelőtt iskola előtt, még játszott egyet a társaival.
Gabrić település közelében lévő kanálison történt pénteken 10 órakor a baleset Óp Istvánnal, amikor társaival lejött játszani, és véletlenül belecsúszott a kanálisba. A kanális – mint mondják – körül belül három méter mély, a kisfiú pedig nem tud úszni.
Ahogy Óp István, a társai sem tudnak úszni, ezért segítségért szaladtak. A segítség csak a szabadkai mentőktől jött, azonban erre a fuldokló Óp Istvánnak mintegy 45 percet kellett várnia, addig pedig rengeteg iszap és sár került a tüdejébe. A mentők négyszer kísérelték meg rajta az újjáélesztést, mire az sikerült. Ezek után a fiút azonnal a Szabadkai Közkórházba szállították.
Óp Gyöngyi, Óp István édesanyja: „Reménykedünk, hogy hazajön. Nekem csak az a vágyam, hogy itthon legyen.”
Csipak Szarapka Dóra tanárnő már csaknem hat éve ismeri az Óp családot. Pityut két éve tanítja, azonban a 14 éves fiú nővére is a tanítványa volt. Mint mondta gondos, kedves, lelkiismeretes családról van szó, ahol a szülők szorult anyagi helyzetük ellenére szeretetben nevelik a gyermekeiket.
Csipak Szarapka Dóra, tanár, Dr. Svetomir Bojanin Általános és Közép Iskola, Szabadka: „Kérdeztem az anyukát, Gyöngyit, hogy mire lenne szükségük, mi jelentené a legnagyobb támogatást nekik, ebből is az látszik, hogy mennyire szerények, mert szegény sorsú családról van szó. De Gyöngyi mégis azt mondta, hogy az lenne a legnagyobb segítség és a legfontosabb az lenne, ha Pityu otthon lenne. Mi ehhez úgy tudunk hozzásegíteni, ha anyagi támogatást, pénzt adunk a családnak és a kórházi kezeléseket, a jövőbeli terápiákat, gyógyszeres kezeléseket támogatni tudjuk így majd, és adja a Jó Isten, hogy meggyógyuljon és felépüljön a mi Pityunk.”
Óp Istvánt még aznap az újvidéki Vajdasági Klinikai Központ intenzív osztályára vitték életveszélyes állapotban. Óp Gyöngyi élettársa, Perc Imre folyamatosan kapcsolatban van az újvidéki orvosokkal, tőlük tudja, hogy a fiúnál agyödémát állapítottak meg. Az agy duzzanata általában nehezen kezelhető és gyakran alakulhat ki súlyosabb probléma, akár halál is. A család most Újvidékre utazik a fiúhoz, akit állítólag már lekapcsoltak a gépekről. Mindenki reménykedik Óp István felépülésében, azonban az orvosok arra figyelmeztetnek, hogy agysérülése valószínűleg maradandó lesz.
A család nehéz anyagi sorsa miatt várja a jóakarók segítségét Óp István gyógykezelésére. Az adományokat a 220-4130000022603-97-es számlaszámra várják Perc Imre névre.

Segítsünk a balesetet szenvedett Pityunak!

Péntek délelőtt a 14 éves Óp István játék közben
a közeli kanálisba csúszott.
Péntek június 17-e volt.
A kanális 3 méter mély,
Pityu pedig nem tudott úszni.
A barátai segítségért futottak,
de senki nem tudott segíteni a fiún.
A szabadkai mentősök húzták ki a vízből
a már nagyon rossz állapotban lévő fiút.
Pityu több mint 30 percet volt a víz alatt,
amíg nagyon sok iszap és sár került a tüdejébe.
Pityut a mentősöknek négyszer kellett újraéleszteni,
mire sikerült megmenteni az életét.
Pityut jelenleg a Vajdasági Klinikai Központban
ápolják Újvidéken.
Pityu most hatodik osztályba jár.
Pityu tanárai szerint a fiút
nagyon szeretik az iskolában,
mert mindig segítőkész és szorgalmas diák.
Pityu egyik tanárnője elmondta,
hogy az Óp család szegény körülmények
között él, mégis nagyon szépen
nevelik a gyerekeket.
Óp Gyöngyi, Pityu édesanyja
nagyon reménykedik abban, hogy fiát
hamarosan haza küldik a kórházból.
Sajnos Pityu életveszélyben van,
az orvosok küzdenek az életéért.
Ahhoz, hogy Pityu minél előbb meggyógyuljon
a családnak pénzre van szüksége,
hogy fizetni tudja a fiúk gyógyítását.
A család várja a segítőkész és jó akaratú
emberek segítségét
Óp István, vagyis Pityu gyógyítására.
Az adományokat Perc Imre névre
a következő számlaszámra várják:
220-4130000022603-97


Felbőgtek a motorok Temerinben

Csaknem 4000 hazai és külföldi motoros részvételével megtartották Temerinben Szerbia legnagyobb Motoros Találkozóját. A rendezvény egyébként 16. éves hagyománnyal rendelkezik.

A Motoros Találkozó szombati napja a motorosok felvonulásával startolt. Több száz robogó vonult végig Temerin utcáin, rendőrök kíséretében és szinte minden motormárka látható volt, a legolcsóbbtól a legdrágábbig.
Csizik Tibor, motoros, Csantavér: „Tetszik a motorozás, az emberek, a műsorok, a játékok, amik vannak és a hangulat is persze, meg a társaság. Útközben is a motorozás.”
A nemzetközi jellegű esemény négy napján a helyi vásártéren mintegy 2000 különböző robogót sorakoztattak fel, és a vásáron motoros kellékekhez is hozzá lehetett jutni. A szervezők a koncertek mellett motoros játékokat, gazdag tombolát, bulikat szerveztek, azonban a legjobban sokan az erotikus motormosásnak örültek.
Jávorka Gábor, Fűr, Szlovákia:„ Ez a barátság, az összetartás, úgy a szlovák-magyar, itt a szerb, a Vajdaság, nálunk a Felvidék, a magyarországiak, tartsunk össze.”
A motoros sport és a gépek iránti szeretet robogás közben a közlekedési szabályok betartásával teljesülhet ki, mondta el Simon László, a temerini M.C. Patriots motoros klub elnöke.
Simon László, elnök, M.C. Patriots motoros klub, Temerin: „Be kell tartani a szabályokat, azért, mert nekünk nemcsak két szemünk kell, jogy legyen, hanem négy, mert sokan nem vigyáznak. Gyorsabbak vagyunk a közlekedésben, kicsit lazák a sofőrök az autókkal, és nem figyelnek ránk annyira, azért mondom, hogy nekünk négy szemünk kell, hogy kinőjön, hogy tudjunk motorozni.”
A motorosok egy összetartó baráti közösség, és gyakran szerveznek közös utazásokat, motoros nyelven közös gurulást. A temeriniek például hamarosan Herceg Noviba veszik útjukat.

Szerbia legnagyobb motoros találkozóját tartották Temerinben

Megtartották Szerbia legnagyobb motoros találkozóját Temerinben.

Idén 16. alkalommal szervezték meg a temerini motoros találkozót.
A találkozó 4 napig tartott.
A motoros találkozón 4 ezer szerbiai és külföldi motoros vett részt.
A motoros találkozó szombati napja
a motorosok felvonulásával kezdődött.
Szombat augusztus 3-a volt.
Több 100 motor vonult végig Temerin utcáin, rendőrök kíséretében.
A találkozón 2 ezer különböző motort láthattak az érdeklődők.
A szervezők a koncertek mellett motoros játékokat,
tombolát és bulikat is szerveztek.
A motorosok egy összetartó baráti közösség.
A motorosok gyakran szerveznek közös utazásokat.
A temerini motorosok például hamarosan Herceg Noviba utaznak.


Folytatódik a változékony, szeszélyes áprilisi időjárás

Délelőtt többnyire napos időben lesz részünk, később viszont változóan felhős lesz az égbolt, bárhol kialakulhat eső, zápor vagy zivatar.

A mérsékelten meleg levegő azonban továbbra is marad a térségben, így nagy lehűlésre nem kell számítani. A mai csúcshőmérséklet Vajdaságban 20-21 fok körül alakul.

Folytatódik a változékony időjárás

Folytatódik a változékony időjárás térségünkben.

Változékony időjárás az, amikor
a napos és a felhős időjárás váltogatja egymást.
Ma délelőtt napos időre számíthatunk.
Később változóan felhős lesz az ég.
Ma délután bárhol kialakulhat eső,
zápor vagy zivatar.
Az eső miatt nem kell nagy lehűlésre számítani,
marad a meleg levegő térségünkben.
Ma délután a legmelegebb órákban
21 fokot is mérhetünk Vajdaságban.
Ma április 26-a, kedd van.


A vérükben van a kisállattartás

Madaraktól és kisállatoktól volt hangos a hétvégén a bánáti Szentmihály központja. A Strasszer Kisállattenyésztők Egyesülete ugyanis 24. alkalommal szervezett kiállítással egybekötött börzét. A találkozóra 13 településről érkeztek kiállítók.

Galambok, papagájok, pávák, díszbaromfi, nyulak sokasága várta az ide látogatókat.
Tápai Attila, titkár, Strasszer egyesület, Szentmihály:„A Strasszer egyesület 1994 óta létezik, és 1995 óta szervezik a városközi kiállításokat. Ez most a 24. városközi kiállítás. Ugye három év kimaradt a koronavírus végett. Van 66 kiállítónk, ezen a kiállításon. 152 galambunk van és 77 baromfi.”
A takarmány drágulása miatt mostanság sokan lemondanak az állattartásról. A kisállatok tartása azonban másról szól.
Pekár Mihály, Óbecse:„A rendes galambászoknál, egyszer megszagolják a tollat, nem számít nekik, hogy milyen drága a takarmány, és továbbra is fognak tartani, mert szeretik – az idősebbjei. A fiatalabbja az könnyen abbahagyja, azért mert látja, hogy nincs semmi jövedelme. Az idősebbek meg, benne van a vérükben már.”
A nyúltenyésztés is kihalóban van. A muzslyai Farkas Sándor azonban kitart a belga fajnyulak mellett. Annyira szelídek, hogy ketrec sem kellett nekik.
Farkas Sándor, Muzslya:„Nagyon sokat eladtam az idén. Mondom itten kihoztam 11-et, meg itten ötöt, úgyhogy már nem is maradt belőlük. Meg van még egy fialásom otthon. Azok a hetedik hétben vannak, nagyon szépek, de nem mertem elhozni őket. Fiatalok még persze.”
Mint ahogy sok mindenhol, itt is a fiatalok hiánya az, ami szóba kerül. A szentmihályi kisállattartók egyesülete emiatt már évek óta külön hangsúlyt fektet a fiatalok bevonásába. Jelenleg tíz gyerektagjuk van, akik vállalták a kisállattartással járó felelősséget.

Állatkiállítást tartottak a hétvégén

A hétvégén 24. alkalommal szervezték meg az állatkiállítást Szentmihály központjában.

Szentmihály 1 település Bánátban.
A kiállításon sokféle madarat és kisállatot
láthattak az érdeklődők.
Galambok, papagájok, pávák,
díszbaromfik, nyulak és még sok más
állat is megtalálható volt az állatkiállításon.
A találkozóra 13 településről érkeztek kiállítók.
Sajnos már kevés fiatal foglalkozik kisállattartással
Vajdaságban is.
Ez az miatt van például, mert egyre drágább
a kisállatoknak szánt takarmány.
Takarmány például a kukorica, a zab.
A szentmihályi kisállattartók egyesülete fontosnak tartja,
hogy a fiatalok is érdeklődjenek
a kisállatok tartása iránt.
Jelenleg 10 gyerek tagja a szentmihályi
kisállattartók egyesületének.


Az első magyaroroszági kisbaba pedig Miskolcon született, éjfél után 4 perccel.

Igazi bébibumm volt az újév első percében Belgrádban. A tűzijáték ropogtatása még abba sem maradt, amikor a szerb fővárosban megszülettek az első csecsemők. Stefan éjfél után egy másodperccel látta meg a napvilágot a belgrádi Dragiša Mišović klinikai központban. A Visegrad utcai klinikai központban Monika Barac pedig egy kislánynak adott életet szintén éjfél után egy másodperccel. Az első magyarországi baba Miskolcon született éjfél után négy perccel. A gyermek, aki a Szelim nevet kapta a Borsod-Abaúj-Zemplén Megyei Központi Kórház és Egyetemi Oktatókórházban jött világra, 4030 grammal és 55 centiméterrel.
Budapesten is kisfiú lett az első újszülött 2022-ben. A gyermek az Észak-Közép-budai Centrumhoz tartozó, Új Szent János Kórház és Szakrendelőben született, 1 óra 51 perckor. Az intézmény tájékoztatása szerint a kisfiú 3400 grammal és 54 centiméterrel született és a Benjámin nevet kapta. Benjámin természetes úton jött világra, édesanyja második gyermekeként. Mindketten jól vannak

Megszülettek az év első babái Belgrádban

Egy kislány és egy kisfiú is született éjfélkor Belgrádban.

Belgrád Szerbia fővárosa.
Az év első kisfiúját Stefannak hívják.
A kisbaba éjfél után 1 másodperccel született meg.
Az év első kislánya is éjfél után
1 másodperccel született Belgrádban.
Magyarországon is megszületett
az év első kisbabája éjfél után 4 perccel.
A kisfiút Szelimnek hívják és Miskolcon született.
Miskolc 1 magyarországi város.
Gratulálunk a 2022-es év újszülöttjeihez
és sok egészséget kívánunk nekik.


Temerinben megtartották a Dél-Bácskai Tökfesztivált. Az ínyencségek mellett volt tökkiállítás és a legnagyobb és legszebb tököt is kiválasztották, sőt tököt is lehetett faragni a rendezvényen.
Gyermekrajz-kiállítással és tökreszeléssel kezdődött a napokban a Dél-Bácskai Tökfesztivál Temerinben. Csaknem fél tonnányi reszelt tökből kisütötték a görhét és a tökös rétest. A kiállításon pedig még töklekvárt és tökszörpöt is lehetett vásárolni. Grnya Zsuzsanna, görhekészítő, Temerin: „450 kiló tök lett rendelve, az meg is lett reggel hámozva. Három és fél keverést gondoltunk, ami azt jelenti, hogy startolunk 70 kiló tökkel egy keverésbe, tehát 70 kilogramm tök megy és a többi, a cukor, a liszt, a kukoricadara, zsír.”
Berényi János mezőgazdasági szakember indítványozta Temerinben 25 évvel ezelőtt a tökfesztivál megrendezését. Kovács Róbert, elnök, Temerini Kertbarátkör: „Ötletet láttunk benne. Ősszel a termelők termelnek tököt és akkor ez is ösztönzés volt. A maroknyi tököt elültettük. Nőttek a tököcskék és a tököcskékből rendezvény lett.”
A legnagyobb tök kategóriájában Zsunyi Ágoston termése érdemelte ki az első helyet, de megméretettek a leghosszabb terméssel is a rendezvényre nevezők.

Tökfesztivált tartottak Temerinben

Tegnap megtartották a Dél-Bácskai Tökfesztivált Temerinben.

Tegnap október 5-e, csütörtök volt.
A rendezvény gyermekrajz-kiállítással
és tökreszeléssel kezdődött.
A lereszelt tökből pedig tökös rétest sütöttek.
A fesztiválon volt még tökkiállítás,
tököt lehetett faragni
és a legnagyobb és legszebb tököt is kiválasztották.
A kiállításon töklekvárt és tökszörpöt is lehetett vásárolni.
Temerinben már 25 éve szervezik meg a tökfesztivált.
A legnagyobb tök díjat Zsunyi Ágoston termése nyerte el.


Karácsonyozzon a Pannon RTV-vel!

Szép pillanatok a fa alá a Szabadkai Magyar Rádióval, a Pannon Rádióval és a Pannon Televízióval. Töltse velünk a szeretet ünnepét is. Készüljünk közösen a csodavárásra.

Idén karácsonykor is megtörténik a csoda, a Pannon Televízióba elhozzuk a legünnepibb szórakozást mindenki számára. Lesz itt nevetés, meghitt pillanatok, romantika és kaland hatalmas mennyiségben. A szentestét a Talentum Egyesület Mennyország csillaga című karácsonyi műsorával kezdjük. Néphagyományok táncban elmesélve december 24-én, 18 óra 10 perckor. Ezután pedig Szülei szeme megható dokumentumfilm következik 21 óra 10 perctől. Karácsony napján is mesés kalandra hívjuk az egész családot. Óz, a nagy varázsló a Mosolycsaló gyermekszínházi csoport előadásában december 25-én, 16 órakor. Majd ezt követően érkezik a legendás Kaláka együttes karácsonyi koncertje 18 óra 10 perctől. Elhozzuk az elmúlt évek egy legnépszerűbb magyar romantikus vígjátékát is. Nagykarácsony 21 órától a Pannon Televízió műsorán. Töltsék velünk a karácsonyt!
A Szabadkai Magyar Rádióval a szeretet ünnepét is. 19 órától történelmi egyházaink püspökeinek üzeneteit hallhatják. A szentestét 20 órától az Aranyalbum aranyozza be. 25-én délelőtt misét közvetítünk, majd 15 óra után a közkedvelt énekes Romeo Dell'Amico mesél életéről. 19 órától pedig a szabadkai Paulinum növendékei számítanak figyelmükre az Olvasónapló különkiadásában.
A Pannon Rádió is ünnepi műsorral várja a hallgatókat. Este nyolc órától ünnepi zenei válogatás várja Önöket. Illetve a nyolcvanas évek zenéivel nosztalgiázhatnak. Holnap azaz december 25-én a Best of Pannon Reggeli várja Önöket, majd 12 és 14 óra között Zvekán Péter hozza el kedvenc karácsonyi dalait. Karácsony Zecivel a Pannon Rádióban.

Karácsonyozzon a Pannon RTV-vel!

Hallgassa karácsonykor a Szabadkai Magyar Rádiót és a Pannon Rádiót!

Karácsony napján az egész családnak érdemes
a Pannon Televíziót nézni.
Karácsony napján a Pannon Televízióban
ünnepi műsorok várják a nézőket.
Ma december 25-e, hétfő van.
Ma van karácsony napja.
Ma délután 4 órától az Óz, a nagy varázsló című előadást
láthatják a Pannon Televízióban.
Az előadást a Mosolycsaló gyermekszínházi csoport adja elő.
Ez után este 6 óra 10 perctől
a híres Kaláka együttes karácsonyi koncertje következik.
Este 9 órától az egyik legnépszerűbb magyar romantikus
vígjátékot a Nagykarácsony filmet is láthatják a Pannon Televízióban.
Kellemes karácsonyi ünnepeket kíván a Pannon RTV csapata!


Havazás Vajdaságban

A reggeli órákban több bánáti és bácskai településén is leesett az idei első hó.

Magyarkanizsán a reggeli órákban, valamivel 7 óra után kezdett el havazni. A hőmérséklet a településen fagypont körül alakul. A közlekedést egyelőre nem nehezíti a hóesés. A fő útvonalak járhatóak a településen, az illetékes szervek folyamatosan dolgoznak az utak megtisztításán. Az előrejelzések szerint egész nap havazni fog Magyarkanizsán.
Havazott Ada község területén is. A mai csúcshőmérséklet eléri a 2 fokot, az esti órákban pedig 0 fok alá csökken a hőmérséklet. A hó nyomai már csak a fák ágain és a háztetőkön láthatóak, az utak tiszták, így nincsenek fennakadások a forgalomban. A meteorológusok előjelzése szerint a hószállingózást a délutáni órákban eső váltja le. Vasárnap többnyire száraz, napos időre számíthatunk Ada községben, 3 fokos csúcshőmérséklettel, még az esti órákban -2 fok várható.
Havazásra ébredtek ma a törökbecseiek. A kora reggeli órákban erős havazással érkezett a hidegfront a bánáti faluba, melynek következtében vékonyabb hóréteg alakult ki, amely a délutáni órákra elolvadt. A havazásra a helyi Komunalac Közvállalat is felkészült, így szükség esetén azonnal megkezdik az utak takarítását. A vállalat udvarában mintegy negyven tonnányi sót és ugyanannyi mennyiségű zúzott követ is bekészítettek.
A torontálvásárhelyi lakosok is fehér hótakaróra ébredtek szombat reggel. A havazást azonban eső váltotta fel. Jelenleg ismét havazik a településen, az illetékesek szerint azonban nem kell tartani attól, hogy járhatatlanok lesznek az utak, mert +2 fokot mérnek a dél-bánáti településen. A hó ahogy földet ér, el is olvad. Az illetékesek felkészültek a vastagabb hótakaró eltakarítására is.
Szabadkán fél 1 táján kezdett el havazni. A csapadék itt sem okozott fennakadást a közlekedésben a délután folyamán.
Az előrejelzések szerint vasárnap is havazni fog, -4 és 1 fok között alakul a hőmérséklet.
A fronthatás miatt migrén, fejfájás, vérnyomás-ingadozás, dekoncentráltság és ízületi panaszok jelentkezhetnek.
Az illetékesek fokozott figyelemre intik a közlekedésben résztvevőket. A havazással érintett területeken romolhatnak a látási viszonyok és az utak is csúszósak lehetnek.

Havazás Vajdaságban

A reggeli órákban több vajdasági településen is leesett az idei első hó.

Idén 2022 van.
Magyarkanizsán a reggeli órákban,
7 óra után kezdett el havazni.
Magyarkanizsán a hőmérséklet fagypont körül alakul.
Magyarkanizsán a közlekedést
nem nehezíti meg a havazás.
A fő utakat folyamatosan tisztítják Magyarkanizsán.
Az időjárás-előrejelzés szerint egész nap
havazni fog Magyarkanizsán.
Ma délelőtt havazott Ada község területén is.
Ma január 8-a, szombat van.
Adán ma délután 2 fokos hőmérséklet várható.
Adán és környékén este 0 fok alá esik a hőmérséklet,
vagyis fagy lesz.
Az időjárás-előrejelzések szerint a hószállingózás után
délután esni fog az eső Adán és környékén.
Vasárnap nem várható csapadék Ada községben.
Csapadék ugyanaz, mint az eső.
Vasárnap délután napos idő várható,
3 fokos hőmérséklettel Ada községben.
Vasárnap estére -2 fokig hűl le a levegő
Ada községben.
Vasárnap január 9-e, holnap lesz.


Kosárfonás, kertészkedés, lekvárfőzés a martonosi gyermektáborban

A helyi hagyományokhoz kötődő gyerektábort tartanak Martonoson a Művelődési Társulat szervezésében. Ma a kosárfonásról, a hét folyamán pedig a méhészetről, a kertészkedésről és a baracklekvár-főzésről is tanulhatnak játékosan a gyerekek.

A martonosi Művelődési Otthonban tartják a tábort, amelyen 10 helybeli gyerek vesz részt. Hétfőn délelőtt a kosárfonás alapjaival ismerkedhettek a gyerkőcök.
Holló Petra, Martonos: „Ma kosárfonás van. Fontuk a kosarat.”
Ábrahám Zoé, Martonos: „Kaptunk ilyen ágakat, amiket megcsináltak nekünk és mi vesszőből kellett, hogy megcsináljuk.
- Neked hogyan sikerült, nehéz feladat volt?
- Nem nagyon, inkább könnyebb.”
A foglalkozás vezetője Tandari Erzsébet, aki már évtizedek óta kosárfonással foglalkozik.
Tandari Erzsébet, kosárfonó, Martonos: „Ma egy ilyen kis napsugár vagy alátét készül, az a legalapvetőbb dolog, mert ezt nem lehet, hogy egyből. Van, aki kérdezi, hogy kosár, az lesz-e, de mondtuk, hogy nem lesz még belőle kosár.”
A tábor fő célja, hogy a hagyományokat továbbörökítsék a fiatalabb generációknak.
Szél János, a martonosi Testvériség Művelődési Társulat elnöke: „Itt is valamikor nagy hagyománya volt a kosárfonásnak, valamikor jól meg tudtak élni belőle az emberek, és ezt szeretnénk a gyerekeknek is bemutatni, egy kicsit megtanítani, hátha valakinek szimpatikus lesz és megkedvelné.”
A tábor részben önerőből, részben pedig az oktatási minisztérium támogatásából valósul meg.

Sok érdekes program várja a gyerekeket a martonosi gyermektáborban.

Martonos 1 falu Magyarkanizsa községben.
Ma a kosárfonásról tanulhatnak a gyerekek
a martonosi gyermektáborban.
Ma július 26-a, hétfő van.
A hét többi napján a méhészetről, a kertészkedésről
és a baracklekvárfőzésről s tanulhatnak játékosan
a gyerekek Martonoson.
A tábort a martonosi Művelődési Otthonban tartják.
A táborban 10 helybeli gyerek vesz részt.
A tábor fő célja, hogy a gyerekek megismerjék
a helyi hagyományokat.
Martonoson hagyomány volt régen
például a kosárfonás is.


Hosszabb ideig dolgozik két szerb-magyar határátkelő

Az ünnepi időszakra való tekintettel mától meghosszabbítják a Királyhalom-Ásotthalom és a Bajmok-Bácsalmás közúti határátkelőhely nyitvatartási idejét.

A királyhalmi átlépő 2022. január 15-ig 7 és 22 óra között fogadja az utasokat, míg a bajmoki határ mától 7-től éjfélig dolgozik - írja a Tanjug. A többi átkelő az eddig megszokott rendben tart nyitva.

Hosszabb ideig dolgozik 2 szerb-magyar határátkelő

Mától 2 szerb-magyar határátkelő is hosszabb ideig dolgozik.

Ma december 15-e, szerda van.
Mától egészen január 15-ig dolgozik
hosszabb ideig a Királyhalom-Ásotthalom határátkelőhely.
A királyhalmi határátkelő
2021. december 15-től 2022. január 15-ig
reggel 7 órától este 10 óráig lesz nyitva.
Mától a Bajmok-Bácsalmás közúti határátkelő is
meghosszabbította a nyitvatartási idejét.
A bajmoki határátkelő
2021. december 15-től 2022. január 15-ig
reggel 7 órától éjfélig dolgozik.
Az ünnepi időszak miatt dolgozik hosszabb ideig
a Királyhalom-Ásotthalom és
a Bajmok-Bácsalmás közúti határátkelő.
A többi határátkelő a megszokott munkarendben tart nyitva.


Szúnyoginvázió Szerbiában

A már-már trópusinak ható időt kifejezetten kedvelik a szúnyogok. A rapszodikus időjárás után beszélhetünk szúnyoginvázióról, hiszen ezek a körülmények tökéletesek a szaporodásukhoz.

Szerbiában mintegy 50 fajtája él - olyan is van a vérszívók közt, amely akár komoly megbetegedéseket is terjeszthet.
Rendkívüli szúnyoginvázióról számoltak be a szakemberek idén Szerbiában, a nagy meleg és a hirtelen lehullott csapadék ideális környezetet jelent nekik. Vidékünkön a legismertebb a folyami és a házi szúnyog. Elpusztításukra többféle permetezést és kezelést használnak.
Dario Aćimović, a Ciklonizacija Közvállalat sajtófelelőse: „Kétféle módszer létezik, az egyik a lárvaölő, vagyis a lárvák elpusztítása, amely történhet biológiai vagy kémiai úton, a talajról vagy a levegőből. A második pedig a kifejlett szúnyogok elleni módszerek, vízen, talajról és a levegőből. Újvidék területén idén mindezt bevetettük annak érdekében, hogy a számukat valamiképpen az elviselhető szint alatt próbáljuk tartani.”
A folyami szúnyog az árvizek idején tömegesen jelenik meg, élettartama mindössze egy hónap. A házi szúnyog viszont kedveli a lakott területeket, képes akár egy kint felejtett vizes tálban is gyorsan szaporodni. Az idei időjárás miatt az újvidéki Ciklonizacija közvállalatnak is sok munkája volt. Gyakorlatilag minden nap irtottak. A vérszívók listája egyre csak bővül térségünkben, hiszen pár éve megjelent a tigris- vagy zebraszúnyog is, amely közel 20 emberre ártó vírusfajt hordozhat.
Aleksandra Ignjatović Ćupina, entomológus, rovarszakértő: „Ezzel a fajjal nem csak az a probléma, hogy nagyon agresszív az emberrel szemben. Olyan szempontból nagyon is különleges, hogy még a legmagasabb hőmérsékletek idején is csíp, akár délben is, 39 fokban, semmi sem zavarja. Nagyon kedveli az embert, mint gazdatestet. Viszont sokkal jelentősebb szempont, hogy számos vírusos betegség potenciális hordozója.”
A szúnyogcsípéstől csak ritkán betegedünk meg, azonban az emberek kis százalékánál súlyosabb szövődmények is kialakulhatnak. Lehetőleg használjunk szúnyoghálót és spray-t. A szakemberek a permetezésen túl más módszereken is dolgoznak, mint például a hímszúnyogok sterilizálása.
„Amikor ezeket a steril hímeket elengedik, a természetben lévő nősténypopulációval párosodnak és a nőstények valójában nem hoznak utódokat, így ezeknek a szúnyogoknak a populációsűrűsége fokozatosan csökken.”
A permetezéshez használt készítmények rendeltetésszerű használat esetén nem károsak az emberre és a háziállatokra, viszont a méhekre igen, így a szakemberek folyamatosan tájékoztatják a méhészeket az ilyenkor szükséges teendőkről. Kaptáraikat ajánlatos bezárni vagy legalább 5 kilométerrel a kezelt területen kívülre helyezni.

Rengeteg a szúnyog az országban

A nagyon meleg időjárást szeretik a szúnyogok.
A nagy meleg miatt egyre több a szúnyog az országban.
Szerbiában 50 fajta szúnyog él.
A szúnyogok vérszívó rovarok.
A szúnyogok között vannak olyanok is,
amelyek akár komoly megbetegedéseket is terjeszthetnek.
Térségünkön a folyami és a házi szúnyogból van a legtöbb.
A szúnyogok elpusztítására többféle permetszert használnak.
A szúnyogcsípéstől csak ritkán betegedünk meg.
Mégis vannak olyan emberek, akiknél
súlyosabb tünetek is kialakulhatnak a szúnyogcsípéstől.
A szúnyogok ellen használjunk szúnyoghálót és spray-t.
A permetezéshez használt szerek megfelelő használat esetén
nem károsak az emberre és a háziállatokra.
A méhekre azonban károsak a permetszerek.
Ezért a szakemberek folyamatosan figyelmeztetik a méhészeket
a permetezés idején szükséges tennivalókról.
Ilyen például, hogy a méhészeknek a kaptáraikat
ajánlatos bezárni vagy legalább 5 kilométerrel
a permetezett területen kívülre helyezni.


Irány a Róka Fest!

Hivatalosan is elstartolt az idei Róka Fest. A noszai Róka Tanyán több mint 70 programmal várják az érdeklődőket. Neves és feltörekvő előadók, lemezlovasok, gyerekprogramok és más foglalkozások teszik szebbé és emlékezetessé a fesztiválozók napjait.

Hagyományőrzés, önismeret, fejlődés, barátkozás, szórakozás - ezek a jelszavak jellemzik az idei Róka Fest programjait.
Mihók Áron, résztvevő: „Nagyon érdekes, hogy mennyire meglátszik az eseményen, hogy fiatalok rakták össze. Szépen ki van festve, sokat dolgoztak rajta és nagyon tetszik, hogy kijöttünk ide a tanyára, vidékre, a természetbe és megtapaszthatjuk a nem hétköznapi dolgokat, hogy milyen kint a szabadban együtt társalogni.”
Az esemény fő célja, hogy fiatal, feltörekvő zenészek is bemutatkozhassanak a közönség előtt. Ezt a lehetőséget Lackó Árpád, művésznevén Prá sem halasztotta el, aki a hiphop műfajban jeleskedik.
„Régebb óta foglalkozom vele, mondhatni 9-10 éve. Sokat írtam, sokat dolgoztam, sokat csináltam barátoknak, de nem publikáltam hevesebben, inkább csak a freestyle, improvizatív részét hagytam meg a dolognak.”
A fesztiválon belül több helyszínen is zajlanak egyidejűleg programok. Napközben családi és gyerekfoglalkozások, délután előadások, este pedig zenei programok színesítik a fesztiválozók napjait.
Béres Szinita, koordinátor, Róka kuckó játszóház: „Nagyon színes programokkal várjuk őket. Lesz itt csillámtetkótól kezdve különböző kézműves foglalkozások. Szerettük volna az idei évben, ha kicsit közelebb lennénk az etno tájházhoz, a Róka házhoz. Olyan közeget szettünk volna kialakítani, ahol természetes eszközökkel játszhatnak a gyermekek, ezért nem mindennapi logikai játékokat készítettünk nekik és a kézműves foglalkozások is kicsit hagyományosabbak.”
Idén ötödik alkalommal szervezték meg a Róka Festet. A szervezők szerint a fesztivál lehetőséget ad, hogy a fiatalok kiszakadjanak hétköznapokból.
Hulló Zsófia, főszervező: „A róka fesztiválnak a Mutasd az igazi arcod! a mottója. Mi olyan fiatalokat, embereket várunk a fesztiválra, akik tényleg eljönnek erre a három napra és megmutatják az igazi arcukat. Igyekeztünk olyan helyszíneket, olyan programokat kialakítani, ahol le tud ülni és el tud gondolkozni mindenki, hogy ő mivel szeretne foglalkozni, miben jó, mi a benne rejlő jó és mi igyekszünk mindenkit támogatni.”
A háromnapos esemény második napjára is érdemes kilátogatni, amikor további zenekarokkal, előadókkal és sokszínű programokkal várják az érdeklődőket.

Elkezdődött a Róka Fest

Tegnap hivatalosan is elkezdődött a Róka Fest.

Tegnap július 14-e, csütörtök volt.
A noszai Róka Tanyán szervezik meg
minden évben a Róka Festet.
Idén több mint 70 programmal várják
az érdeklődőket a noszai Róka Tanyára.
Fiatal előadók, lemezlovasok, gyerekprogramok
és más foglalkozások teszik még érdekesebbé
az idei Róka Festet.
Idén 5. alkalommal szervezik meg a fesztivált.
A fesztiválon belül több helyszínen is
ugyanabban az időben zajlanak a programok.
Napközben családi és gyerekfoglalkozások
várják az érdeklődőket.
Délután előadások, este pedig
zenei programok várják a kilátogatókat.
Hulló Zsófia a Róka Fest főszervezője elmondta,
az idei fesztivál jelszava a
Mutasd az igazi arcodat!
A fesztivál 3 napos, vagyis szombaton
lesz az utolsó napja.
Szombat július 16-a, holnap lesz.
Ma, a fesztivál második napjára is érdemes
kilátogatni a szórakozásra vágyó embereknek.
Ma július 15-e, péntek van.


A folyékony kenyér kézműves variációi Szabadkán

A kétnapos fesztivált első alkalommal szervezték meg, de már most is nagy érdeklődésnek örvendett. Az érdeklődőknek sörözés mellett egyéb szórakozásra is volt lehetőségük, mivel a jó hangulatról DJ-k és zenekarok is gondoskodtak.
A sörfesztivál a Zsinagóga téren kapott helyet, ahol a szép környezet és a fák remek hangulatot biztosítottak. A Zsinagóga és a Városi Múzeum közötti utcát teljes egészében lezárták, úgyhogy esténként a sörök kedvelői zavartalanul szórakozhattak. Evésre és ivásra bőven volt lehetőség, a jó hangulatot pedig zenészek biztosították.
Toldi Rudolf:„- Örülök, hogy van Szabadkán egy ilyen fesztivál. Hiánypótlónak tartom. Ideje volt, hogy legyen egy ilyen fesztivál. Egy kicsit hiányolom a szódavizet, szerintem az a legjobb dolog, de egyébként a kraft sörök is nagyon jó innivalók.
- Melyik az, ami neked tetszik? Mi az, amit eddig kipróbáltál?
- Én eddig egy lágert próbáltam ki, szóval ez is mutatja, hogy nem vagyok nagy szakértője a dolognak. A feleségem IPA-t iszik, az már egy kicsit érdekesebb.”

A söröket tekintve rendkívül színes volt a felhozatal. A 13 sörfőzde kínálatában még gyümölcsös és csokoládés sörök is voltak. Tóth Norbert, kézműves sörfőzde tulajdonos rendkívül nagy odafigyeléssel és szeretettel készíti a söröket. Számára a sörfőzés, a kézművessörök fogyasztása egy életérzés.
Tóth Norbert, kézműves sörfőzde tulajdonos: „Én számomra azt jelenti, hogy természetes és minőségi alapanyagokból készítsünk söröket, és mi így is teszünk. Még a lagert is, ami egy egyszerű sör cseh komlóval készítjük, illetve minőséges malátával. A kukoricát meg akármilyen más adalékanyagot azt természetesen alapból elfelejti egy kézműves sörkészítő. Illetve kis mennyiségben készülnek a sörök, minden egyes sör odafigyeléssel. Én minden sört, mielőtt palackoznánk vagy hordóznánk, megkóstolok, szóval ez nemcsak egy műszeres ellenőrzés, hanem biológiai teszt is.”

A szervezők elsődleges célja egy hiánypótló fesztivál létrehozása volt, ahol kötetlen módon szórakozhatnak az emberek, mivel szerintük eddig ez hiányzott a városból.
Petar Stakić, szervező: „A fesztivál és a sörök olyan dolgok, amik népszerűek, és ami eddig Szabadkán nem volt, és úgy gondoltuk, hogy jól mutat majd városunkban, és szerintem, igazunk volt, mert amint látják, nagy az érdeklődés. Amikor először megkerestük a sörkészítőket, nagyjából 10 visszaigazolást kaptunk, végül 13-an vannak, és szerintünk ez kellett egy ilyen városnak, mert minden évben lehet nagyobb és népszerűbb, lehet majd több sörfőzde és több kísérő dolog is, ezért mi nagyon elégedettek vagyunk.”

A 17 órától éjfélig tartó esemény nemcsak a sörök, hanem a zene terén is színes és változatos volt a kínálat. Az emberek örültek, hogy Szabadkán is létrejött egy ilyen fesztivál.

Kézműves sörök fesztiválja Szabadkán

Első alkalommal szerveztek kézműves sörfesztivált Szabadkán.

Pénteken és szombaton tartották
a kézműves sörök fesztiválját Szabadkán.
Péntek július 5-e volt.
Szombat július 6-a, tegnap volt.
Több mint 50 fajta kézműves sör közül válogathattak
az érdeklődők Szabadkán a sörfesztiválon.
A sörfesztivál a Zsinagóga téren kapott helyet.
A Zsinagóga és a Városi Múzeum közötti utcát
teljes egészében lezárták.
Esténként a sörök kedvelői zavartalanul szórakozhattak
ebben az utcában.
Evésre és ivásra is volt lehetőség a sörfesztiválon.
A jó hangulatot zenészek biztosították a sörfesztiválon.
Nagyon sokan látogattak el a sörfesztiválra.
A 13 sörfőzde kínálatában még gyümölcsös
és csokoládés sörök is voltak.
A kézműves sörkészítők
minőséges alapanyagokból készítik el a söröket.
A szervezők azt remélik, hogy
a nagy érdeklődésnek köszönhetően
a következő években egyre nagyobb
és népszerűbb lesz a sörfesztivál Szabadkán.
A szervezők és a látogatók szerint is
ez a fesztivál már nagyon hiányzott a városból.
A sörfesztivál délután 5 órától éjfélig volt látogatható
Szabadka központjában.


Szármafesztivál nyolcadszor is

Több mint 50 csapat nevezett be a főzőversenyre a 8. topolyai Szármafesztiválon. A főzőverseny mellett koncertek, kézműves kiállítás és különféle gasztrotermékek vására is várta a kilátogatókat.

Bográcsban és cserépedényben rotyogott a szárma a topolyai vásártéren. Farkas Tamás csapatával már évek óta részt vesz a versenyen, kétszer pedig éremmel tértek haza.
„A leghagyományosabban készítjük, tehát csak savanyú káposzta, a hús, a rizs, a fűszerek benne, a füstölt kihagyhatatlan az egészből, a tüzelése nem gázos, hanem fás, csutkás, és a legjobb az egészben, a csapatszellem.”
Orosz András csapatával már nem először jött el a Szármafesztiválra. Mint mondta, mindig kimagasló eredményeket értek el.
„A jó szármához jó hús kell, jó szalonna, jó rizsa. Hagyományos szárma a legbiztosabb, az a nyerő.”
A fesztivál immár egy nemzetközi rendezvénnyé nőtte ki magát, ugyanis több külföldi csapat is részt vett a főzőversenyen. Az egyik legjelentősebb és leglátogatottabb gasztrofesztivállá lett itt a régióban - mondta Szatmári Adrián, Topolya polgármestere.
„Az első Szármafesztivált a Tájházban szerveztük meg, akkor körülbelül 10 csapat vett részt ezen a rendezvényen, ma pedig itt, a Vásártéren több mint 50 csapat van jelen, és én azt gondolom, hogy ez tovább fogja javítani a minőségét ennek a rendezvénynek, és tovább fogja növelni a népszerűségét is ennek a rendezvénynek.”
A szervezők célja 2013-ban az volt, hogy egy olyan gasztrofesztivált rendezzenek Topolyán, amilyen még nincs Szerbiában. Így esett a választásuk a szármára, amely egy közkedvelt ételnek számít térségünkben is.
Tölgyesi Huba főszervező: „Az alapja a kezdetektől fogva megmaradt a rendezvénynek, tehát ami a lényege, a főzőverseny. Ezt szeretnénk, ha így is maradna a jövőben is, meg ez, hogy összejöjjenek az emberek, és ennek a rendezvénynek ez a legnagyobb ereje.”
A Szármafesztiválon a koronavírus elleni védőoltás felvételére is lehetőséget biztosítottak a szervezők. A Pfizer és a Sinpoharm vakcinák közül lehetett választani.

Szármafesztivál volt Topolyán

Tegnap 8. alkalommal tartották meg a Szármafesztivált Topolyán.

Tegnap november 6-a, szombat volt.
Topolya 1 város és község Vajdaságban.
Több mint 50 csapat nevezett be
a főzőversenyre a 8. topolyai Szármafesztiválon.
A főzőverseny mellett koncertek,
kézműves kiállítás és különböző vásárok is
várták az érdeklődőket.
A 8. Szármafesztivált a topolyai vásártéren szervezték meg.
A Szármafesztiválra már külföldről is érkeztek csapatok.
A főzőversenyen az egyik csapat elárulta,
hogy a jó szárma elkészítéséhez
savanyú káposztát, jó minőségű húst,
rizst, fűszereket és füstölt szalonnát kell használni.
A Szármafesztiválon fel lehetett venni
a koronavírus elleni védőoltást is.
A Pfizer és a Sinopharm nevű vakcina közül
választhattak azok,
akik a Szármafesztiválon akarták felvenni
a védőoltást.


Zivatarveszély miatt adtak ki figyelmeztetést

Citromsárga figyelmeztetés van érvényben Magyarországon és a szerbiai Köztársasági Hidrometeorológiai Intézet is heves záporokra, zivatarokra figyelmeztet.

Ma napközben még akár 38-os meleget is mérhetünk, azonban estére egy hidegfront érkezik térségünkbe erős, helyenként viharos északnyugati széllel, elszórt záporokkal, zivatarokkal. Szerdán már napos-gomolyfelhős időre számíthatunk, jelentős csapadék nélkül, csak hajnalban fordulhat elő egy-egy kisebb zápor. Többfelé élénk, néhol erős lesz az északi-északnyugati szél. Délutánra 29 és 34 fok közé melegedhet a levegő. Az újabb hidegfront szombaton érkezik
Ugyanakkor Győr-Moson-Sopron és Vas megye több járására másodfokú riasztásokat is kiadott a heves zivatarok veszélye miatt az Országos Meteorológiai Szolgálat. Az érintett területeken a következő órákban kialakuló zivatarokat viharos szél, jégeső és rövid idő alatt jelentős mennyiségű csapadék kísérheti. A katasztrófavédelem mindenkitől azt kéri: kövessék a meteorológiai riasztásokat, a vízpartokon a viharjelzéseket. Az Országos Meteorológiai Szolgálat frissített veszélyjelzése szerint a többi megyében továbbra is elsőfokú figyelmeztetés van érvényben a zivatarok veszélye miatt.
Mindeközben a hőség miatt Békés és Csongrád-Csanád megyében továbbra is másodfokú figyelmeztetés van érvényben. Bács-Kiskun, Hajdú-Bihar, Jász-Nagykun-Szolnok és Szabolcs-Szatmár-Bereg megyére elsőfokú figyelmeztetést adott ki a hőség veszélye miatt a meteorológiai szolgálat. Az országos tisztifőorvos szerdától eredetileg szombat éjfélig rendelte el a legmagasabb fokozatot, a harmadfokú hőségriasztást, de ezt később kedd éjfélig meghosszabbította.

Citromsárga figyelmeztetés van érvényben Magyarországon.

Szerbiában is erős záporokra
és zivatarokra figyelmeztetnek.
Citromsárga figyelmeztetés azt jelenti,
hogy az erős záporok és zivatarok
veszélyesek lehetnek az emberekre.
Ma délután még akár 38 fokos hőség
lehet térségünkben.
Ma estére érkezik 1 hidegfront.
Ma július 26-a, kedd van.
A hidegfronttal erős záporok, zivatarok
és viharos széllökések érkeznek.
Szerda délután napos és felhős lesz az ég.
Szerdán csapadékra már nem kell számítani.
Csapadék ugyanaz, mint az eső.
Szerda délután 29 fok és 34 fok között
alakul a hőmérséklet.
Szerda július 27-e, holnap lesz.
Újabb hidegfront szombaton érkezik térségünkbe.


Oroszlán Csantavér közelében

Azt egyelőre nem tudni, hogy kerülhetett az állat a szabadba, és hogy honnan szökhetett ki.

Oroszlánkölyköt találtak Szabadka és Csantavér között, az út mentén. Az állatra egy autós, Szloboda Zoltán bukkant rá. A helyszínen többen is megálltak, illetve a rendőröket és a Palicsi Állatkert szakembereit is értesítették. Az oroszlánt jelenleg az állatkertben kivizsgálás alatt tartják.
Szabadka és Csantavér között találkozhattunk már kutyával, macskával, őzzel, sertéssel, de arra még nem volt példa, hogy valaki egy kis oroszlánnal találkozott volna. Furcsa módon csütörtök délelőtt ez is megtörtént, ugyanis egy erre járó kamionsofőr kis oroszlánt látott meg az út mentén. A helyszínre hamar kiérkezett a rendőrség és az állatkert dolgozói, akik elszállították az állatkertbe, majd azt próbálják kideríteni, honnan is érkezhetett az oroszláncsöppség.
Tömegesen vették körül a Csantavéri úton kóborló kis oroszlánt, miután Szloboda Zoltán valamivel 10 óra után megtalálta az út szélén. Az emberek értetlenül álltak az eset előtt, ugyanis a vidékünkön nem honos vadállat kószált szabadon.
A helyszínre kivonult a rendőrség és a palicsi Állatkert szakemberei is, akik rövid helyszíni vizsgálat után elszállították az oroszlánkölyköt. Mint kiderült, néhány hónapos nőstényről van szó, aki egyáltalán nem mutatott agresszív viselkedést.
Sonja Mandić, igazgató, Palicsi Állatkert: „Rossz állapotban van, szemmel láthatóan alultáplált, sovány. Ezért nehéz meghatározni a korát, de nem lehet idősebb hat hónapnál. A vizsgálat eredményeit még nem kaptuk meg. Az első eredményeket a nap későbbi részében kapjuk meg. A különböző fertőző betegségekre való vizsgálatok jelenleg negatívak.”
Az oroszlán tartós elhelyezéséről a későbbiekben döntenek. Az is lehetséges, hogy átkerül a Belgrádi Állatkertbe, ugyanis Palicson jelenleg nincs kapacitás több oroszlán eltartására a mostani 3 felnőtt oroszlán mellett.

Oroszlánt találtak Csantavér közelében

Tegnap délelőtt 1 oroszlánkölyköt találtak Szabadka és Csantavér között.

Tegnap szeptember 21-e, csütörtök volt.
Az út mentén találtak rá az oroszlánkölyökre.
Még nem lehet tudni, hogy került az állat a szabadba.
Még nem lehet tudni, hogy honnan szökhetett el a kisoroszlán.
Az állatra 1 autós, Szloboda Zoltán talált rá.
A helyszínen többen is megálltak.
A rendőröket és a Palicsi Állatkert szakembereit is értesítették.
Az oroszlánt tegnap a Palicsi Állatkertbe szállították.
Az állatkertben kivizsgálták a kisoroszlánt.
Az emberek meglepődtek azon, hogy oroszlánnal találkoztak
Csantavér közelében.
Tegnap az is kiderült, hogy pár hónapos nőstényről van szó.
A Palicsi Állatkert igazgatója elmondta,
hogy a kölyökoroszlán rossz állapotban van,
mert nagyon sovány.


Nyári napközi Palicson

Megkezdődött a palicsi nyári napközi a Miroslav Antić Általános Iskola udvarában.

A táborba 4-től 14 éves korig várják a gyerekeket. Métázás, bábszínház és kézműves foglalkozások töltik ki a szabadidőt, kint a szabadban, az iskola udvarában.
Métázással és jó hangulattal indult a Palicsi nyári napközis tábor második napja. A felsősök között sokan vannak, akik a kezdetek óta, vagyis hat éve visszajárnak kikapcsolódni. Csiszár Virág, résztvevő: „Métázáson és kézműves foglakozáson veszek részt. A magyar tanárnővel karkötőket fűzünk, makramézunk. Folyamatosan van mit csinálnunk.”
Szabó Csongor is visszajáró résztvevő. Minden évben bábelőadással szórakoztatja a többieket. Idén a Szélkirály című magyar népmesét adta elő. „Úgy volt, hogy márciusban, amikor volt a koronavírus, én elkezdtem készülni a napközire, akkor kitaláltam egy bábelőadást, de tavaly is már volt ilyen, ehhez hasonló.”
Az iskolások mellett óvodásokat is várnak a táborba.
Kovács Német Rebeka, résztvevő:„- Hát én nagyon izgultam.
- Van kedvenc játékod itt?
- Hát, még nem jártam ide.
- Vannak-e barátaid itt?
- Hát, jöttek.”
Farkas Noel, résztvevő:„- Van kedvenc játékod itt?
- Van?
- Melyik?
- Mindegyik.”
A nyári napköziben a tanárok igyekeznek minden évben színes programokat kitalálni. A napközibe nem csak a palicsi gyerekek jelentkezését várják. Arnold Ildikó, foglalkozásvezető, tanár, Miroslav Antić Á.I.: „Fel tudtuk osztani őket csoportokra, a foglakozásokat. A nagyok hátul a sportpályán játszottak. Több sportpályánk van. A kicsik pedig elöl bábszínházzal, kézműves foglalkozásokkal és játékokkal töltötték el az idejüket.”
A tábor két hétig minden hétköznap 9-től 13 óráig tart. A járvány terjedésének megelőzése érdekében a résztvevők kezét fertőtlenítik és maszkot kell hordaniuk.

Nyári napközi Palicson

Hétfőn megkezdődött a palicsi nyári napközi.

Hétfő augusztus 10-e volt.
A nyári napközi a palicsi
Miroslav Antić Általános Iskola
udvarában van megszervezve.
A táborba 4 éves kortól
14 éves korig várják
a gyerekeket.
A palicsi nyári táborban
nagyon sok érdekes
program van.
Bábszínház, kézműveskedés,
és sok mozgásos játék is
van a palicsi nyári napköziben.
Óvodások és iskolások is
mennek a táborba.
A palicsi nyári tábor
2 hétig tart, vagyis
augusztus 21-ig lesz
a tábor Palicson.
Minden hétköznap
reggel 9 órától
délután 1 óráig tart
a palicsi nyári tábor.
A táborban a gyerekek
és a felnőttek is
maszkot viselnek,
és gyakran mossák
vagy fertőtlenítik a kezeket.
Így védekeznek
a koronavírus ellen
a palicsi nyári táborban is.


Advent a falunkban

Szentmise, adventi körút, kultúrműsor és ünnepi kirakodóvásár - karácsonyi hangulatba borult Hajdújárás.

A helyeik advent harmadik vasárnapján szervezték meg az Advent a falunkban elnevezésű rendezvényt, amellyel a lakosok közösen készülnek fel a karácsonyi időszakra.
Ünnepi szentmisével kezdődött a hajdújárási lakosok hagyományos, karácsonyi rendezvénye. A misén a várakozás és az ünnepek előtti lelki feltöltődésről hallhattak prédikációt a helyiek.
Fülöp Ibolya, Nosza: „Minden évben itt vagyok, mert nagyon szép ez itt a falunkban, hogy összejönnek az emberek, kicsik, nagyok. Nagyon szép műsort szerveznek, és kirakodóvásár is van. Minden nagyon szép, és jól érzik magukat az emberek.”
A mise után sor került az adventi körmenetre is. A lakosok világító mécsesekkel a Keresztelő Szent János templomból a helyi kultúrotthon felé vették az irányt. A rendezvényen a Lifka Sándor Művelődési Egyesület kultúrműsorát láthatták és a Rózsa Sándor Hajdújárás Civil Szervezet rajzpályázatának eredményeit is kihirdették.
Soltész Hunor: „Amikor szólították a nevem, akkor nagyon boldog voltam. Én itt még nem kaptam díjat Hajdújáráson.”
A kultúrotthon termeiben és udvarában igazi karácsonyi hangulat uralkodott. Kézműves kiállítás, karácsonyi vásár, forralt borozás és mézeskalács-kóstolás is a program része volt.
Kudlik Zoltán, művelődési segédtitkár, Hajdújárás: „Igazi adventi hangulat van. Egy olyan felkészülés, ami a lelkiekben is felkészíti az embereket, illetve közelebb hozzák a falu tagjait. Ilyenkor tudnak kicsit beszélgetni, kicsit megpihenni és felkészülni a karácsonyi ünnepre.”
Az Advent a falunkban elnevezésű rendezvényt már 15 éve tartják a faluban. Ezzel is szeretnének a szervezők a lakosoknak kedveskedni, hogy szebbé tegyék a karácsonyi időszakot.
Sövény Rudolf, a szervezőbizottság elnöke: „Azt gondolom, hogy az Advent a falunkban igazán szép, karácsonya hangoló rendezvény itt Hajdújáráson. Itt már több éve hagyomány alakult ki ebből. Több programpontja is van. Láthatjuk, hogy mennyi ember kilátogat rá. Szükség van erre, az ilyen rendezvényekre, ahol ott a falu apraja-nagyja. A Petőfi Sándor Általános Iskola, a Lifka Sándor Művelődési Egyesület és a civil szervezetek összefogásával egy ilyen rendezvényt hozunk létre.”
Kern Imre, Szabadka alpolgármestere hangsúlyozta, a rendezvény igazi közösségépítőként szolgál a faluban a karácsonyi várakozásban is: „Most így felnőtt, idősebb szemmel, sok tapasztalattal a hátam mögött az fog meg a rendezvényen, hogy együtt van a falu. A színpadon nem is tudom hány gyerek állt, de több mint 50. Ez melengeti szívünket. Van jövünk, ennyi fiatal van, ennyi gyerek van ebben a faluban. Van remény arra, biztos vagyok benne, hogy megmaradunk. Megtartja a hitünk. Az egymáshoz való szeretetünk megtartja közösségünket.”
A hajdújárási adventi rendezvény a következő vasárnap is várja látogatóit. A kirakodóvásárt a helyi piactéren fogják megrendezni.

Advent a falunkban

Advent a falunkban elnevezésű rendezvényt tartottak vasárnap Hajdújáráson.

Vasárnap december 11-e, tegnap volt.
A hajdújárási lakosok advent harmadik vasárnapján
szervezték meg a karácsonyi rendezvényt.
Szentmise, adventi körút, kultúrműsor
és ünnepi kirakodóvásár várta az érdeklődőket
vasárnap délután Hajdújáráson.
Az ünnepi rendezvénnyel a hajdújárási lakosok
közösen készülnek fel a karácsonyi időszakra.
A rendezvény szentmisével kezdődött,
majd az adventi körmenet következett.
A lakosok világító mécsesekkel
a Keresztelő Szent János templomból
a hajdújárási kultúrotthon felé sétáltak.
A hajdújárási kultúrotthon termeiben
és udvarában igazi karácsonyi hangulat volt
tegnap délután.
Kézműves kiállítás, karácsonyi vásár,
forralt borozás és mézeskalács-kóstolás is
a program része volt.
Hajdújáráson idén 15. alkalommal szervezték meg
az Advent a falunkban elnevezésű
karácsonyi rendezvényt.
A hajdújárási adventi program
a következő vasárnap is várja a látogatókat.
Jövő vasárnap december 18-a lesz.
A kirakodóvásárt a hajdújárási piactéren
szervezik meg jövő vasárnap.


Sörnapok Nagybecskereken

Előbbre hozták a nagybecskereki Sörnapok idei, sorrendben 37. rendezvényének megtartását, amely augusztus kilencedikén kezdődik és 14-ig tart. Augusztus vége táján ugyanis az eső eddig már többször elrontotta a rendezvényt.

A Sörnapok Nagybecskerek legnagyobb rendezvénye, amelynek évről évre több ezer látogatója szokott lenni. A gazdag zenei műsor mellett a résztvevők a legkülönfélébb sörfajták és ínyencségek között válogathatnak. Számos kísérőrendezvény is van.
Simo Salapura, polgármester, Nagybecskerek: „Az érdeklődés jóval nagyobb a tavalyinál. Az idén új időpontban tartjuk, és a munkatársaimtól kapott információk szerint eltaláltuk az időpontot. Itt az ideje annak, hogy új tartalmakkal is bővítsük a rendezvényünket. Elsősorban a bánáti motívumok kiállítására gondolok a Tirša utcában.”
A zenei műsorban két fellépése lesz a város főterén a Nagybecskereki Filharmonikus Zenekarnak, amely az elmúlt nyolc év alatt nagy népszerűségre tett szert.
Roman Bugar, igazgató, Nagybecskereki Filharmonikus Zenekar: „Augusztus 11-én, a szólistánk Stefan Milenković lesz. Mint ismeretes a művész újévi fellépése a Kultúrközpontban telt házas volt. Mindazok számára, akik arra a hangversenyre nem jutottak el, most itt az alkalom, hogy - jegy vásárlása nélkül - élvezhessék az előadását.”
Az idei Sörnapokon fellép Marija Šerifović, Halid Bešlić, az Inspektor Blaža i Kljunovi, az Orthodox Celts, a Big Band, de itt lesz a Jerusalimski Pilići együttes is, amely 37 évvel ezelőtt fellépett az első becskereki Sörnapokon is.

Sörnapok Nagybecskereken

Idén 37. alkalommal szervezik meg a Sörnapokat Nagybecskereken.

Nagybecskerek 1 város Bánátban.
A nagybecskereki Sörnapok
augusztus 9-től 14-ig tartanak.
A nagybecskereki Sörnapokra
minden évben több ezer érdeklődő látogat ki.
Koncertek, különleges sörfajták
és finom ételek várják a látogatókat
az idei nagybecskereki Sörnapokon.
Az idei Sörnapokon fellép például
Marija Šerifović, Halid Bešlić,
az Inspektor Blaža i Kljunovi, az Orthodox Celts,
a Big Band és a Jerusalimski Pilići együttes is.


Cocker Spániel, pudli, német juhász - Nemzetközi Kutyakiállítás Kelebián

A kelebiai ménesben sok kutyafajta és tenyésztő képviseltette magát.

Több mint 500 nevezés és több mint 105 kutyafajta képviseltette magát a 22. alkalommal megszervezett Nemzetközi Kutyakiállításon.
Kiss-Cser Ágnes kutyájával, Bonival először vett részt a kelebiai megmérettetésen.
Kiss-Cser Ágnes, Nagyigmánd, Magyarország:
„ Megnyerte az osztályát, osztálygyőztes lett, és a CACIB-ot is megkapta, úgyhogy így remélhetőleg akkor a szerb bajnoki címet is elnyerte.
- Hogy hívják és milyen fajta kutyus, mit kell tudni erről a fajtáról?
- Őt Boninak hívják, és ő Bearded Collie vagy Szakállas Collie, elég kevés van belőle ebből a fajtából, viszont rendkívül barátságos mindenkivel, emberrel, állattal, kisgyerekkel, és nagyon jó természete van.”
Krausz Dóra évente 10-15 kiállításon vesz részt. A megmérettetésre három golden retriverrel és egy kopóval érkezett, mindegyikük díjazott lett.
Krausz Dóra, Mór, Magyarország: „Ez egy küllemi bírálat jelenleg, tehát itt ugye nyilván a munka teljesítményt nem bírálják, van egy szerkezeti vizsgálat, az, hogy mennyire felel meg a fajtasztendernek, fejforma, szögelések, mellkasmélység, illetve a mozgásukat szokták ilyenkor figyelni, hogy mennyire akciós, szép mozgást mutatnak.”
Sarkadi Enikő törpespiccekkel érkezett a megmérettetésre, nagyobb kutyusa fajtagyőztes, a kisebb pedig juniorgyőztes lett.
Sarkadi Enikő, Karcag, Magyarország: „A zsűri azt nézi, hogy hogy van felkészítve a kutyus, hogy milyen az anatómiája, milyen a feje és milyen a viselkedése.”
Idén is sok kiállító érkezett külföldről, a legtöbben Magyarországról, de érkeztek még Romániából, Szlovákiából, Olaszországból, Ausztriából és Csehországból is.
Dr. Sípos Márta, elnök, Szabadkai Ebtenyésztők Egyesülete: „Ez egy nemzetközi kutyakiállítás, ahol CACIP titulust kapnak a kutyák, itt ugyanúgy, mint ezeken a kisebb kiállításokon, amik szövetségi szintűek mindenféleképpen a fogazatot nézik, a fejnek a típusát, a formáját, a hátnak a feszességét, a szögeléseket, faroktűzést, úgyhogy ezek olyan dolgok, amiket valójában minden kiállításon néznek.”
A kiállítást idén is a Szabadkai Ebtenyésztők Egyesülete szervezte.

Nemzetközi Kutyakiállítást tartottak Kelebián

Nemzetközi Kutyakiállítást tartottak tegnap Kelebián.

Tegnap május 29-e, vasárnap volt.
Idén 22. alkalommal szervezték meg
a Nemzetközi Kutyakiállítást.
Több mint 105 kutyafajtát láthattak
az érdeklődők a kutyakiállításon, Kelebián.
A kutyafajták közül volt például Szakállas Collie,
golden retriver és törpespicc is.
Zsűri figyelte és pontozta a kiállított kutyákat.
A zsűri azt figyelte, hogy milyen
a kutyák testfelépítése, feje, mozgása
és milyen a kutyák viselkedése.
A kutyatenyésztők közül sokan érkeztek
külföldről a kelebiai kutyakiállításra.
Érkeztek például Magyarországról,
Romániából, Szlovákiából, Olaszországból,
Ausztriából és Csehországból is.
A kiállítást idén is a Szabadkai
Ebtenyésztők Egyesülete szervezte meg.
Idén 2022 van.
Az eb is kutyát jelent.


„Támogassuk az iskola felújítását” mottóval tartottak jótékonysági műsort Hertelendyfalván

A rendezvény az ötvenéves Testvériség-egység Általános Iskola mostani és egykori diákjai, szülők és tanügyi munkások összefogásával valósult meg. Az eseményt a gyermekhét jegyében tartották meg.

A hertelendyfalvi Emlékotthon nagytermében nagyszámú közönség kísérte a háromnyelvű műsort, amelyben a Testvériség-egység Általános Iskola jelenlegi tanulói mellett részt vettek a helyi Gyetván Szlovák Művelődési Egyesület, a Tamási Áron Székely-Magyar Művelődési Egyesület és a pancsovai Petőfi Sándor Magyar Művelődési Egyesület tagjai is zenével, népdallal és néptánccal.
Kiss Krisztina, szülő, Hertelendyfalva: „Nagyon örülünk, hogy egy ilyen műsor megvalósult, mert rég nem láttuk ilyent. A betegség, a korona miatt nem gyűltek össze a gyerekek, nem voltak műsorok, úgyhogy ez egy jó alkalom volt. Közben a jótékonyság, látom, hogy sok szülő támogatja, hogy sokan összegyűltek.”
Az 1972-ben újonnan felépített, akkor modern iskolaépületet az ötven év alatt folyamatosan tatarozták, ennek ellenére most már nagyobb befektetést igényel, hogy jólműködő intézmény maradjon továbbra is.
Dušan Grujica, az iskolaszék alelnöke, Testvériség-egység Általános Iskola, Hertelendyfalva: „Mi, szülők és ennek az iskolának a pedagógusai szerettünk volna hozzájárulni az iskolában felmerülő gondok megoldásához, így tettük meg a kezdeményezést, hogy mozgósítsuk a szülőket és Hertelendyfalva lakosait ennek érdekében.”
Az iskolai intézményben a pályázatok mellett helyi vállalkozókhoz is folyamodtak támogatásért az iskolaszék vezetői. A jótékonysági műsoron az adománygyűjtés mellett a gyerekek nyilvános bemutatkozása is nagyon fontosnak bizonyult.
Ksenija Kićos Carević, igazgató, Testvériség-egység Általános Iskola, Hertelendyfalva: „Ma van a gyerekhét utolsó napja, és az volt az ötlet, hogy itt, ezen a helyen készítsünk egy előadást a gyerekhéten, ahol a közönség és a fellépők is kényelmesen elhelyezkedhetnek, és akkor az újonnan alakult iskolaszékünk tagjainak az az ötlete támadt, hogy a műsornak legyen humanitárius jellege.”
A műsor végén az iskola igazgatónője, Ksenija Kićos Carević díjakat és könyvjutalmakat adományozott azoknak a diákoknak, akik a múlt évi versenyeken kiemelkedő eredményeket értek el.

Jótékonysági műsort tartottak Hertelendyfalván

Jótékonysági műsort tartottak tegnap a hertelendyfalvi Emlékotthon nagytermében.

Hertelendyfalva 1 település Bánátban.
Tegnap október 7-e, péntek volt.
A műsor az 50 éves Testvériség-egység
Általános Iskola mostani és régi diákjai,
szülők, tanítók és tanárok összefogásával jött létre.
A műsort a gyermekhét alkalmával szervezték meg.
A jótékonysági műsor 3 nyelvű volt.
A jótékonysági műsorra nagyszámú
közönség érkezett.
A jótékonysági műsor célja,
hogy közös összefogásból fel tudják újítani
a hertelendyfalvi Testvériség-egység Általános Iskolát.
Ez az iskola már 50 évvel ezelőtt épült meg,
és fontos lenne a felújítása.
A műsor végén az iskola igazgatónője
díjakat és könyvjutalmakat adott azoknak
a diákoknak, akik a múlt évi versenyeken
nagyon jól teljesítettek.


Így telt a szilveszter Szabadkán és környékén

Szabadka főterén idén nem szerveztek szabadtéri újévvárást, részben takarékossági, részben pedig humanitárius okokból. Az erre szánt pénzt jótékony célokra ajánlották fel. A vendéglátóhelyek viszont szinte mindenütt megteltek.

Bár a szervezett szabadtéri szilveszterezés ezúttal elmaradt Szabadka központjában, a téli vásár árusai közül néhányan úgy döntöttek, nyitva tartanak. A kellemes időjárás ugyanis sokakat spontán kivonzott a város főterére, ahol forralt bort és némi harapnivalót vásárolhattak. Sokan az úgynevezett délutáni szilveszterezéseken vettek részt a kávézókban, élő zene mellett, majd otthon családi vagy baráti körben folytatták a bulizást. Nagy Karina és Szűcs Dávid újévvárása pont úgy telt, ahogyan eltervezték.
Szűcs Dávid, Szabadka: „Napközben meglátogattunk egy pár helyszínt, hogy ne mondjam, kocsmát, és most megyünk haza. Otthon fogunk ünnepelni, otthon fogjuk várni az új évet.”
A fiatalok többsége házibuliban várta az új év beköszöntét. Hajdújáráson Lackó Rolandéknál 25 tagú baráti társaság jött össze. Bömbölt a zene, ropogósra sült a malacpecsenye és közben sörpongoztak is, amíg a lányok a pasis ügyeket tárgyalták meg.
Sok helyen magyar nótával búcsúztatták az óévet. Vidám hangulatban, finom falatok mellett, pörgött a csárdás. A Szabadka környéki magyarlakta településeken élők előszeretettel szilvesztereztek olyan helyeken, ahol a legjobb vajdasági mulatós zenekarok húzták a talpalávalót. A királyhalmi kultúrotthon nagytermében immár hagyományosan, az oromhegyesi Nefelejcs zenekar szórakoztatta a közönséget.
A szilveszteri menü svédasztalon felszolgált malac és egyéb pecsenyék voltak, salátákkal. De vajon miért, immár két évtizede a Nefelejcs muzsikál Királyhalmon, szilveszterkor? Erre Szűcs Anna, az egyik szervező adott választ.
„Mert jó muzsikát szolgáltat nekünk, hagyományos, lakodalmas, népi zenekar. Tehát nincsenek  elektronikus hangszerek. Sokan vannak, képzett muzsikusok, és szeretjük őket.”
Hajdújárás egyik népszerű éttermében egy tűt sem lehetett leejteni, Lidija és Boban duettje magyar és ex-yu slágerekkel vitte táncba a szilveszterezőket.
Remete Márta, vendéglőtulajdonos, Hajdújárás: „Felemelő, mondhatom, nagyon örülünk annak, hogy az elmúlt év után ismét telt házunk van. A vendégeknek jó kedvük van, örülnek, jól érzik magukat, úgyhogy szuper.”
Egy másik hajdújárási, borturizmussal foglalkozó pincészet, szálloda és étterem is rekordszámú szilveszterezőt látott vendégül, többségük vidékről érkezett.
Fodor Erika, vendéglőtulajdonos, Hajdújárás: „Nagy öröm, mert azért két év kihagyás volt. Tavaly már telt házas volt, idén is telt házas. Nagyon örülünk, és várjuk a békét, a boldogságot, hogy jöjjön el az, amire mindannyian várunk, legyen vége a rossznak és legyen most már csak jó.”
Retró buliban is szilveszterezhettek a szabadkaiak. A Népkör Magyar Művelődési Központban dj Alen pörgette a lemezeket. Bodrogi Hajnalka, a Népkör ügyvezetője szerint eredetileg csak a tagság számára akartak újévvárást szervezni, de a program iránt széles körű érdeklődés mutatkozott.
Bodrogi Hajnalka, ügyvezető, Népkör MMK, Szabadka: „Mint ahogy a háttérben is hallatszik, igazi partihangulat van, igazi retró diszkó. Még a fiatalkorunk diszkó hangulatát idézzük meg, és nagyon sokan vagyunk, a Népkör minden egyes termét megtöltöttük vendégekkel.”
Sikerekben, egészségben és boldogságban gazdag 2023-as évet kívánunk.

Szabadka főterén idén nem szerveztek szabadtéri újévvárást.

Az ebből megmaradt pénzt a város
jótékony célokra ajánlotta fel.
Például a beteg gyerekek gyógyítására
adományoztak pénzt.
A város központjában lévő téli vásárra
sokan látogattak ki december 31-én is.
Sokan forralt borral várták az új évet
a szabadkai téli vásárban.
Voltak, akik a délutáni szilveszterezéseken
vettek részt a kávézókban, kocsmákban
élő zene mellett.
A délutáni szilveszterezés után többen is
otthon, családi vagy baráti körben folytatták a bulizást.
A fiatalok többsége házibuliban várta az új évet
Szabadkán és környékén.
A vendéglátóhelyeken szinte mindenhol
telt ház volt az év utolsó napján.
Sok helyen magyar nótával búcsúztatták az évet.
A királyhalmi kultúrotthon nagytermében
az oromhegyesi Nefelejcs zenekar
szórakoztatta a közönséget.
A hajdújárási éttermekben és pincészetekben is
telt ház volt szilveszter estéjén.
A szabadkai lakosok retro buliban tölthették
az év utolsó napját.
A szabadkai lakosok retro buliban tölthették
az év utolsó napját.
A Népkör Magyar Művelődési Központban
dj Alen adta a jobbnál jobb zenéket
a bulizni vágyóknak.
Sikerekben, egészségben és boldogságban gazdag
2023-as évet kíván mindenkinek a Pannon RTV csapata!


Legyen dzsessz

Ezzel a címmel tartott koncertet a Kozma Orsi Quartet a szabadkai zsinagógában.

A formáció számos szakmai elismerésben részesült, a mostani fellépésükön a Woody Allen filmek swinges betétdalai közül válogatott. A 2008 óta tevékenykedő négytagú együttes volt már Angliában és Japánban, de először lépett fel Szabadkán.
Kozma Orsi többszörös arany- és platinalemezes énekesnő kvartettje a nagy sikerű Woody és a swing című műsorát hozta el a VM4K Csütörtök esték elnevezésű rendezvénysorozatára.„Öt évvel ezelőtt volt a Woody és a swing című estem Kern Andrással, ennek a ma esti koncertnek ebben a csodás zsinagógában ez egy újragondolt verziója, most nincs velünk itt András. Tulajdonképen a zenei esszenciáját hoztuk el annak a színházi estnek. Tudni kell, hogy Woody Allen filmjeinek mindegyikében megszólal a swing muzsika, ezt gyűjtöttük egy csokorba."
A másfél órás koncertet kiváló minőségben élvezhette a közönség. Azt viszont kevesen tudják, hogy a remek akusztika hírében álló zsinagógát nem minden zenei felállásban lehet könnyen hangosítani. A zenei munkatársak a koncertet megelőzően akusztikai méréseket végeznek - mesélte el stábunknak Palatinusz László, projektmenedzser.„A téves koncepció, ami úgy hangzik, hogy a zsinagógának jó akusztikája van, egy orgonadarabhoz, vagy komolyzenei műhöz megfelel, de egy más stílusú zenéhez viszont az a jó akusztikának nevezett történet inkább hátrány, mint előny. Célszerűen kell dolgoznunk."
Idén ez volt az utolsó zenei est a VM4K szervezésében.

Szabadkán koncertezett Kozma Orsi

Szabadkán koncertezett tegnap este Kozma Orsi és zenekara.

Tegnap október 13-a, csütörtök volt.
A szabadkai zsinagógában szervezték meg
a Legyen dzsessz elnevezésű koncertet.
Kozma Orsi 1 népszerű magyarországi énekesnő.
A 4 tagú együttes 2008 óta zenél együtt.
Az együttes koncertezett már Angliában
és Japánban, de először lépett fel Szabadkán.
Tegnap este a szabadkai zsinagóga épülete megtelt nézőkkel.
A koncertet a szabadkai VM4K szervezte.
A VM4K a Vajdasági Magyar
Képző-, Kutató- és Kulturális Központ rövidítése.
Idén a tegnap esti volt az utolsó
zenei est a VM4K szervezésében.